Malaysia rangkul 4 Anugerah Kraf Antarabangsa 2020
Oleh NUR HUDA MUSA

22 Februari 2021, 4:18 pm
PETALING JAYA – Malaysia terus diiktiraf di peringkat antarabangsa apabila berjaya memenangi empat anugerah yang dipertandingkan dalam Majlis Anugerah Kraf Antarabangsa (ICA) 2020 di New Delhi, India semalam.
Empat anugerah tersebut diperoleh menerusi Kementerian Pelancongan, Seni dan Budaya (MOTAC) yang dinobatkan sebagai ‘Lifetime Achievement for a Government Representative’ manakala Institut Kemahiran Tenun Pahang Diraja Tengku Ampuan Besar Metiam (IKTPD) memenangi kategori ‘Craft Institute/Academy of the year.
MOTAC dalam satu kenyataan memaklumkan, selain itu Projek Kraf Komuniti Ku (KKK) Kampung Kepala Bendang, Sayong Kuala Kangsar, Perak pula diiktiraf sebagai ‘Village of the Year’ dan pereka daripada Kraftangan Malaysia Cawangan Perak Rahmi Bujang memenangi kategori ‘Designer of the year (Gen-Next)’.
Dalam pada itu, Menteri Pelancongan, Seni dan Budaya, Datuk Seri Nancy Shukri ketika mengulas mengenai pencapaian itu berkata, pengiktirafan itu adalah hasil komitmen dan kerjasama semua pihak yang terlibat membangunkan industri kraf tanah air.
“Saya yakin industri ini akan terus berkembang dengan penghasilan pelbagai produk kreatif baharu selain menyokong penjenaan ekonomi negara dan seterusnya membantu mewujudkan peluang pekerjaan kepada masyarakat setempat,” katanya.
Program ICA anjuran Craft Village itu merupakan satu platform untuk mengiktiraf sumbangan individu, tukang kraf, artisan, pereka bentuk dan organisasi dari seluruh dunia dalam pembangunan inklusif serta kelestarian dalam sektor kraf.

Craft Village adalah pertubuhan sosial dari New Delhi, India yang merupakan anggota Worl Craft Council – Asia Pacific Region (WCC-APR), Res-Arties (Belanda) dan Residency Unlimited (New York). – K! ONLINE


Peniaga enggan daftar LHDN bimbang kena cukai
Oleh MOHD. HUSNI MOHD. NOOR

22 Februari 2021, 6:21 pm
PUTRAJAYA – Ada segelintir peniaga dan usahawan kecil yang masih ragu-ragu untuk mendaftar dengan Lembaga Hasil Dalam Negeri (LHDN) kerana bimbang dikenakan cukai oleh kerajaan.
Itu antara maklum balas diterima Menteri Kewangan, Tengku Datuk Seri Zafrul Tengku Abdul Aziz selepas melakukan program #TinjauMOF terhadap peniaga serta usahawan kecil dan sederhana di beberapa negeri baru-baru ini.
Tengku Zafrul menerusi Nukilan MK#11: Usahawan PKS Mikro Penjana Ekonomi Negara berkata, maklum balas itu diterimanya ketika melakukan tinjauan di Jalan Raja Bot, Kuala Lumpur, Sabak Bernam, Selangor dan Kuala Pilah serta Jempol di Negeri Sembilan.
Menurutnya, stigma seperti itulah yang perlu diatasi untuk melancarkan proses penyaluran bantuan oleh kerajaan.
“Pendaftaran menerusi LHDN adalah cara paling mudah untuk kerajaan mengenal pasti golongan berpendapatan rendah yang layak menerima bantuan.
“Sebagai contoh, semasa saya ke Jalan Raja Bot saya dapati masih ada peniaga yang kurang arif tentang bantuan yang layak mereka terima dan boleh mereka mohon daripada kerajaan,” katanya di laman sosial Facebook.

Tengku Zafrul berkata, isu sama turut dialami oleh usahawan luar bandar dan cabaran itu antara yang perlu diatasi kerajaan.
“Bagaimana kita hendak memastikan maklumat dapat disalurkan ke semua peringkat untuk memastikan mereka yang layak dapat menerima bantuan sewajarnya?,” katanya. K! ONLINE


Bayi lelaki tertukar ibu, petugas hospital berdepan tindakan tata tertib
Oleh DIYANATUL ATIQAH ZAKARYA

22 Februari 2021, 4:31 pm
MELAKA – Kerajaan negeri mengesahkan berlaku insiden tertukar bayi lelaki di sebuah hospital di sini pada Rabu lalu dan pelaksanaan tatatertib terhadap petugas terbabit sedang diambil kira atas kesalahan kecuaian yang serius.
Pengerusi Jawatankuasa Kesihatan dan Anti Dadah, Datuk Rahmad Mariman berkata, bagaimanapun perkara itu telah diselesaikan secara baik antara kedua-dua pihak membabitkan dua buah keluarga dengan pihak hospital.
“Insiden tertukar bayi lelaki itu memang berlaku di wad nurseri hospital berkenaan, namun kes ini telah diselesaikan dan siasatan peringkat dalaman telah dilakukan.
“Saya turut menyarankan agar tindakan tatatertib dikenakan terhadap petugas terlibat kerana ini merupakan kecuaian yang sangat serius,” katanya.
Beliau berkata demikian pada sidang akhbar di Jawatankuasa Pembangunan dan Penyelarasan Dewan Undangan Negeri (Japerun) Ayer Molek di sini hari ini.
Mengulas lanjut beliau berkata, insiden itu juga merupakan yang pertama kali berlaku di negeri ini dan pihaknya mewakili Jabatan Kesihatan Negeri (JKN) amat kesal dengan kejadian tersebut.

“Saya mewakili JKN memohon maaf di atas kejadian yang tidak sepatutnya berlaku ini. Tindakan tegas akan diambil terhadap petugas tersebut,” katanya.
Terdahulu tular di laman sosial Facebook mengenai insiden tertukar bayi lelaki yang dikongsi oleh pemilik akaun Nur Hafiza mendakwa bayinya telah tertukar dengan bayi pasangan lain.
Kejadian tersebut didakwa telah berlaku di sebuah hospital di sini, selepas bayinya yang dilahirkan pada 12 Februari lalu seberat 3.1 kilogram mengalami jaundis dan terpaksa di rawat di wad nurseri.
Katanya, pihak hospital bagaimanapun memaklumkan keadaannya bayinya masih belum dibolehkan untuk dibawa pulang ekoran berat badannya susut.
Susulan bimbang dengan keadaan itu, Nur Hafiza bersama-sama suaminya telah ke pusat perubatan itu pada 17 Februari sebelum mendapati anak tersebut bukanlah bayi mereka.
Pada hari sama, pihak hospital telah mengesan bayi sebenar pasangan itu yang telah tertukar dan dibawa pulang oleh pasangan lain sebelum membawa kembali serta menyerahkan anak tersebut kepada mereka.-K!ONLINE


Kindness Malaysia tawar kerja di premis cuci kenderaan
Oleh NUR ANATI JUHARI

22 Februari 2021, 5:27 pm
ALOR SETAR – Pertubuhan bukan kerajaan (NGO), Kindness Malaysia membuka peluang kepada golongan pencari kerja atau gelandangan yang ingin mempunyai pendapatan sendiri dengan bekerja di premis mencuci kenderaan terpilih di negeri ini.
Pengerusinya, Mohd. Azrul Mohd. Razak berkata, inisiatif itu diambil selepas pihaknya mendapati permohonan bagi mendapatkan bekalan makanan di Food Bank Kindness semakin meningkat.
“Hampir 200 keluarga mohon bekalan makanan menerusi program Kindness dan rata-rata mereka memberi alasan kehilangan punca pendapatan sejak Perintah Kawalan Pergerakan (PKP) tahun lalu.
“Sehubungan itu, saya dengan kerjasama beberapa pemilik premis mencuci kenderaan bersetuju untuk membuka peluang kepada golongan terlibat untuk memperoleh pendapatan sendiri,” ujarnya ketika ditemui di sini baru-baru ini.
Menurutnya, bayaran gaji tertakluk kepada persetujuan pemohon dan pemilik premis mencuci kenderaan tersebut.
Tambahnya, pihaknya bercadang untuk memperluaskan program itu ke seluruh negara dan setakat ini, sebanyak 10 buah premis bersetuju bekerjasama.

Bagi mereka yang berminat boleh menghubungi Kindness Malaysia di talian 016-707 4798 untuk maklumat lanjut. – K! ONLINE


Dua lelaki liwat pelayan restoran lapan kali
Oleh MUHD AFIQ AL-HAFIZ MAT YUSOF

22 Februari 2021, 3:59 pm
PETALING JAYA – Seorang lelaki yang juga pelayan restoran diliwat sebanyak lapan kali oleh dua lelaki ketika berjogging di Jalan PJU 6A, Damansara dekat sini pada Sabtu lalu.
Dalam kejadian kira-kira pukul 7 malam itu, mangsa yang berusia 20 tahun sedang berjogging bersendirian sebelum dua lelaki yang sedang minum minuman keras menyapa mangsa.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pada awalnya kedua-dua suspek memanggil mangsa dan bertanyakan pelbagai soalan.
“Secara tiba-tiba, salah seorang suspek menarik tangan mangsa dan mengarahkan mangsa membonceng motosikal sebelum dibawa ke sebuah rumah di kawasan Kayu Ara.
“Siasatan awal mendapati, mangsa cuba melawan tetapi gagal. Mangsa juga telah diliwat dan dipaksa melakukan seks oral secara bergilir-gilir oleh dua suspek berkenaan sebanyak lapan kali,” katanya dalam satu kenyataan di sini hari ini.
Mengulas lanjut, mangsa kemudian telah dihantar pulang oleh suspek ke kawasan berhampiran rumah mangsa.

“Berdasarkan risikan, sepasukan polis dari Ibu Pejabat Polis Daerah (IPD) Petaling Jaya telah membuat tangkapan ke atas dua lelaki warga tempatan berusia 31 dan 36 tahun di kawasan Kayu Ara, Damansara Utama.
“Semakan rekod lampau mendapati suspek berusia 36 tahun itu mempunyai dua rekod lampau dalam kes jenayah manakala seorang lagi tidak mempunyai sebarang rekod,” jelasnya.
Kedua-dua suspek kini ditahan reman selama tujuh hari dan kes disiasat di bawah Sekseyn 3777C, 377A dan 354 Kanun Keseksaan kerana melakukan persetubuhan yang bertentangan dengan aturan tabii tanpa kerelaan.
Sementara mangsa kini berada di Pusat Perubatan Universiti Malaya (PPUM) untuk pemeriksaan lanjut.-K!ONLINE


Kaunter Baitulmal kini dibuka di seluruh Kelantan
Oleh ROSLIZA MOHAMED

22 Februari 2021, 4:35 pm
KOTA BHARU – Majlis Agama Islam dan Adat Istiadat Melayu Kelantan (Maik) membuka lima lagi Kaunter Baitulmal di masjid bandar di lima daerah yang belum memiliki kemudahan itu.
Kaunter Baitulmal Maik itu dibuka di masjid bandar di Tanah Merah, Machang, Pasir Puteh, Jeli dan Kuala Krai sejak Mei lalu.
Yang Dipertua Maik, Tengku Tan Sri Mohamad Rizam Tengku Abdul Aziz berkata, dengan penambahan itu, setiap daerah di seluruh negeri kini mempunyai Kaunter Baitulmal di masjid bandar masing-masing.
Katanya, fungsi utama Kaunter Baitulmal itu diwujudkan di setiap masjid bandar adalah bagi membantu memudahkan orang ramai membayar zakat.
“Dengan penambahan kaunter itu, ia mampu memudahkan orang ramai terutamanya mereka yang tinggal di luar Kota Bharu untuk membayar zakat di masjid bandar di daerah masing-masing.
“Sehubungan itu, orang ramai tidak perlu datang ke Ibu Pejabat Maik di Lundang di sini untuk berbuat demikian. Kemudahan ini juga disediakan susulan daripada penularan wabak Covid -19 yang melanda negara sejak tahun lalu,”katanya.

Beliau berkata demikian kepada pemberita selepas hadir ke Majlis Laporan Khas Terimaan Dan Perbelanjaan Maik Bagi Tahun 2020 di Kompleks Islam Jubli Perak, Sultan Ismail Petra di sini hari ini.
Hadir sama, Pengerusi Jawatankuasa Pembangunan Islam, Dakwah, Penerangan Dan Hubungan Seranta negeri, Datuk Mohd. Nassuruddin Daud dan Timbalan Yang Dipertua Maik, Zulkifle Ab. Rahman.-K!ONLINE


Lacur wanita China, Vietnam dalam talian
Oleh MOHAMAD FAHD RAHMAT

22 Februari 2021, 4:25 pm
BATU PAHAT – Sebuah premis urutan yang terletak di pusat bandar daerah ini dikesan menjalankan aktiviti persundalan dengan menawarkan wanita kepada pelanggan tetap sahaja.
Malah penganjur berusia 30 tahun yang berperanan sebagai ibu ayam bertindak licik dengan menyediakan pintu khas untuk keluar masuk ke premis berkenaan.
Bagaimanapun kegiatan mereka berjaya dihidu sepasukan polis sebelum serbuan dilakukan pada pukul 2.50 petang semalam.
Ketua Polis Daerah Batu Pahat Asisten Komisioner Ismail Dollah, dalam operasi itu seramai 13 individu berusia 20 hingga 52 tahun berjaya diberkas termasuk penganjur aktiviti pelacuran berkenaan.
“Hasil pemeriksaan polis mendapati seramai tujuh wanita termasuk warga Vietnam dan China serta tiga lelaki China disyaki menjalankan aktiviti pelacuran.
“Dua lelaki tempatan yang dipercayai pelanggan dan seorang perempuan tempatan yang dipercayai penganjur aktiviti pelacuran turut ditahan,”katanya ketika dihubungi di sini hari ini.

Ismail berkata, sejumlah kondom, cecair pelincir, minyak urut dan wang tunai yang dipercayai hasil aktiviti pelacuran turut dirampas.
Katanya, siasatan mendapati aktiviti pelacuran dijalankan secara dalam talian iaitu pelanggan perlu menempah wanita sebelum berkunjung ke premis berkenaan.
Jelasnya, lelaki hidung belang pula terdiri daripada pelanggan tetap dan sudah dikenali oleh penganjur.
“Pihak polis terpaksa memecah masuk ke premis berkenaan kerana suspek tidak memberi kerjasama yang mana pintunya berkunci dari dalam.
“Kesemua tangkapan direman selama tujuh hari mulai hari ini hingga 28 Febuari depan untuk siasatan lanjut,”katanya.
Kes disiasat di bawah Seksyen 372B dan Seksyen 373 Kanun Keseksaan kerana menjalankan aktiviti pelacuran dan kesalahan di bawah Akta Imigresen.
“Tiga kompaun sebanyak RM1,000 seorang turut dikenakan terhadap tiga suspek kerana telah melanggar prosedur operasi standard (SOP) PKP yang telah ditetapkan,” katanya.-K! ONLINE


[VIDEO] ‘Awang Rasau’ baham 35 lembu akhirnya tumbang
Oleh NIK NUR IZZATUL HAZWANI NIK ADNAN

22 Februari 2021, 5:44 pm
DUNGUN – Kerisauan lebih 300 peneroka di Felda Kerteh 3 dan Kerteh 4 di Ketengah Jaya dekat sini berakhir selepas seekor harimau belang yang membaham 35 ekor lembu ternakan penduduk berjaya ditangkap hari ini.
Harimau jantan seberat lebih 160 kilogram yang digelar ‘Awang Rasau’ tersebut berjaya ditangkap di ladang kelapa sawit Felda Kerteh 3 dekat sini pada pukul 11.30 pagi.
Penolong Pegawai Hidupan Liar Kanan, Pusat Menyelamat Hidupan Liar Kebangsaan (NWRC), Nik Mohd. Zamani Awang berkata, pihaknya dan Jabatan Perhilitan Hidupan Liar dan Taman Negara (Perhilitan) menerima maklumat berhubung penemuan harimau berusia antara 14 dan 16 tahun daripada penduduk kampung kelmarin.
“Kami memulakan operasi pada pukul 8 pagi tadi dan mengambil masa hampir empat jam untuk menangkap harimau belang berkenaan.
“Haiwan berkenaan ditemui kira-kira tiga kilometer dari lokasi dimaklumkan penduduk,” katanya pada sidang akhbar di Pejabat Perhilitan Dungun di sini hari ini.
Kosmo! 10 Disember tahun lalu melaporkan seramai 309 peneroka terutama 30 pengusaha haiwan ternakan di Felda Kerteh 4, Ketengah Jaya dalam ketakutan dan kebimbangan berikutan serangan harimau belang sejak awal tahun ini.

Tambah membimbangkan penduduk, kejadian serangan terhadap lembu yang diternak di dalam ladang kelapa sawit semakin menjadi-jadi sejak bulan November lalu dengan purata tiga ekor seminggu. – K! ONLINE


Didenda RM12,500 tipu ‘over time’
Oleh NUZULSHAM SHAMSUDDIN

22 Februari 2021, 5:35 pm
KUALA LUMPUR – Seorang bekas Penolong Pegawai Kesihatan didenda RM12,500 di Mahkamah Sesyen di sini hari ini atas lima pertuduhan mengemukakan tuntutan palsu bekerja lebih masa enam tahun lalu.
Hakim Rozina Ayob menjatuhkan hukuman itu terhadap tertuduh, Mohd. Johan Fazlan Sa’don, 43, selepas tertuduh mengaku salah atas semua pertuduhan yang disabitkan ke atasnya.
Mahkamah turut memerintahkan tertuduh dipenjara 15 bulan lagi sekiranya tertuduh gagal membayar jumlah denda itu dan tertuduh membayarnya.
Mengikut pertuduhan pertama hingga kelima tertuduh sebagai Penolong Pegawai Kesihatan Persekitaran Gred U32 ketika itu, didakwa telah dengan curangnya menggunakan sebagai tulen beberapa set dokumen Penyata Tuntutan Bekerja Lebih Masa bagi bulan Mei hingga September 2015 berjumlah RM3,352.06 yang diketahui dokumen tersebut adalah palsu.
Kesemua kesalahan itu dilakukan di Pejabat Unit Gaji, Bahagian Khidmat Pengurusan, Kementerian Kesihatan Malaysia (KKM), Putrajaya antara Jun hingga Oktober hingga 2015.
Bagi kesemua kesalahan itu, pertuduhan dikemukakan mengikut Seksyen 471 Kanun Keseksaan (Akta 574) dan boleh dihukum di bawah Seksyen 465 akta sama yang memperuntukkan penjara maksimum dua tahun atau denda atau kedua-duanya jika sabit kesalahan.

Dalam prosiding itu, pendakwaan dikendalikan Timbalan Pendakwa Raya, Abd. Muntaqim Abdul Aziz daripada Suruhanjaya Pencegahan Rasuah Malaysia (SPRM) manakala tertuduh diwakili peguam Nur Fazrin Ahmad. K! ONLINE


Penjara enam bulan atau denda RM2,000 jika ekzos bising
Oleh MUHD AFIQ AL-HAFIZ MAT YUSOF

22 Februari 2021, 3:42 pm
PETALING JAYA – Pemilik motosikal yang didapati bersalah mengubah suai ekzos sehingga mengganggu ketenteraman awam boleh dipenjara tidak melebihi enam bulan atau denda tidak melebihi RM2,000.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias berkata, pemilik motosikal juga perlu memastikan ekzos tidak diubah suai sehingga menyebabkan bunyi bising.
“Pihak polis juga boleh menahan motosikal tersebut sehingga pemilik motosikal mengambil langkah-langkah bagi menjamin kesalahan sama tidak berulang.
“Penggunaan ekzos bising ini menjadi trend bagi golongan muda kerana dikatakan dapat meningkatkan kelajuan motosikal selain mencantikkan fizikal motosikal tersebut,” katanya dalam satu kenyataan di sini hari ini.
Mengulas lanjut, polis diberi kuasa untuk menyita motosikal di bawah peruntukan Seksyen 64 Akta Pengangkutan Jalan 1987 dengan tujuan untuk mengelakkan kesalahan sama berulang.
“Mengikut Kaedah 103 Kaedah-Kaedah Kenderaan Bermotor (Pembinaan Dan Penggunaan) 1959 (LN 170/1959) setiap ekzos (dengan penyenyap) yang dipasang pada kenderaan bermotor hendaklah diselenggarakan supaya berada dalam keadaan yang baik.

“Mana-mana individu yang membuat pengubahsuaian sedemikian adalah melakukan satu kesalahan mengikut kaedah berkenaan,” jelasnya.
Katanya, JSPT sentiasa mengadakan Operasi Bersepadu dengan kerjasama jabatan dan agensi yang lain termasuk Jabatan Alam Sekitar (JAS).
“Menerusi operasi tersebut, motosikal akan diukur paras bunyi ekzos yang dibenarkan dan sekiranya paras bunyi melebih daripada yang ditetapkan, JAS akan mengeluarkan kompaun saman ke atas pemilik motosikal.
“Sebarang pengubahsuaian yang ingin dilakukan hendaklah mendapatkan kelulusan daripada pihak Jabatan Pengangkutan Jalan (JPJ),” katanya.-K!ONLINE


Maut hidu asap dalam kereta
Oleh KOSMO!

22 Februari 2021, 3:01 pm
Oleh ISWAN SHAFIQ ISA
SEBERANG PERAI – Seorang lelaki maut selepas ditemui dalam keadaan tidak sedarkan diri di dalam sebuah kereta di Taman Desa Cahaya, Bukit Mertajam di sini malam tadi.
Ketua Polis Daerah Seberang Perai Tengah, Asisten Komisioner Shafee Abdul Samad berkata, mangsa ditemui orang awam dalam keadaan bersandar di tempat duduk pemandu kereta jenis Perodua Myvi kira-kira pukul 9.30 malam.
Menurut Shafee, siasatan awal polis mendapati, tiada perlakuan yang boleh dikaitkan dengan unsur jenayah terhadap mangsa berusia 31 tahun itu.
“Pihak forensik polis telah mengambil sampel peluh, pelitup muka, botol air minuman, pemetik api dan satu bekas yang mengandungi bahan bakar disyaki arang yang digunakan si mati dalam kejadian ini untuk siasatan lanjut,” katanya kepada pemberita hari ini.
Ujar Shafee, mayat lelaki tersebut kemudian dibawa ke Hospital Bukit Mertajam di sini untuk dibedah siasat.

“Hasil bedah siasat kira-kira pukul 9 pagi tadi kemudian mengesahkan tiada unsur jenayah dan kematiannya dipercayai berpunca daripada terhidu asap,” katanya. – K! ONLINE


17 pemborong LPG Terengganu tidak selenggara buku stok
Oleh MOHD AZLI ADLAN

22 Februari 2021, 3:19 pm
KUALA TERENGGANU – Gara-gara culas menyelenggara buku stok barang kawalan, 17 pemborong tong gas petroleum cecair (LPG) bakal berhadapan dengan hukuman didenda sehingga RM2 juta kerana melanggar Peraturan-Peraturan Kawalan Bekalan 1974.
Pengarah KDNHEP Terengganu, Saharuddin Mohd. Kia berkata, kesalahan tersebut dikesan dalam operasi selama empat hari dijalankan di seluruh negeri yang berakhir semalam.
“Ia melibatkan tujuh pemborong di Kemaman, Kuala Terengganu (enam), Besut (tiga) dan Dungun (satu).
“Mereka didapati tidak merekod butiran penjualan dan pembelian dengan lengkap iaitu tarikh, kuantiti, harga, nama dan alamat pembeli serta pembekal,” katanya kepada pemberita di sini hari ini.
Saharuddin berkata, pasukan penguatkuasaan terlibat telah bertindak menyita buku stok dan invois jualan semua 17 pemborong berkenaan bagi siasatan lanjut.
Menurut beliau, kegagalan menyelenggara buku stok barang kawalan dipandang serius KPDNHEP kerana ia boleh mengundang elemen penyelewengan yang dikhuatiri menyebabkan gangguan bekalan.

“Kes disiasat mengikut
Peraturan 21 (1) Peraturan-Peraturan Kawalan Bekalan (PPKB) 1974 yang memperuntukkan hukuman denda maksimum RM1 jura atau penjara sehingga tiga tahun bagi pesalah individu jika sabit kesalahan,” katanya. – K! ONLINE


AIM langsai pinjaman kerajaan RM200 juta
Oleh ZULKIFLI MANZOR

22 Februari 2021, 3:47 pm
PETALING JAYA – Amanah Ikhtiar Malaysia (AIM) telah membuat bayaran balik pinjaman lebih RM200 juta kepada Kementerian Kewangan.
Pengerusi Eksekutifnya, Datuk Seri Lajim Ukin berkata, ia sebahagian bayaran pinjaman RM857.97 juta yang diperoleh AIM sejak tahun 1996 daripada kerajaan.
“Bayaran balik itu dibuat secara berperingkat bermula tahun 2011 (RM20 juta), 2012 (RM45.37 juta), 2013 (RM10 juta), 2015 (RM2 juta), 2016 (RM7 juta), 2017 (RM8 juta), 2019 (RM14.5 juta) dan pembayaran terkini pada Februari 2021 (RM100 juta).
“Pinjaman daripada kerajaan itu adalah sebahagian usaha AIM memberi pinjaman mikro kepada golongan B40 khususnya golongan wanita untuk dijadikan sebagai modal awal mereka memulakan perniagaan,” katanya dalam satu kenyataan akhbar hari ini.
Lajim berkata, usaha AIM telah membuahkan hasil apabila sehingga 2021 sebanyak 939,754 peminjam AIM yang dikenali sebagai Sahabat telah mendapat manfaat.
Menurut beliau, ia menjadikan keseluruhan jumlah jangkauan rakyat Malaysia yang menerima kebaikan daripada usaha AIM membasmi kemiskinan sebanyak 3,759,016.

Jelas beliau, AIM secara keseluruhan telah menerima pinjaman daripada Kerajaan Malaysia terdiri daripada 8 peringkat pinjaman bermula tahun 1996 sehingga tahun 2011.
Kata beliau, pinjaman pertama dibuat pada 10 Oktober 1996 berjumlah RM101,468,410 bagi membiayai Skim Pembiayaan Ikhtiar.
Tambah beliau, pada 21 Disember 1998, AIM menerima pinjaman kali kedua sebanyak RM100 juta bagi membiayai skim yang sama.
“Ia kemudian diikuti pada tahun 2006 hingga 2008 dengan jumlah RM371.5 juta (RM171.5 juta diterima pada tahun 2006), RM100 juta masing-masing pada tahun 2007 dan 2008.
“Pada tahun 2010 pula, AIM menerima pinjaman sebanyak RM165 juta bagi membiayai program SPI (RM123 juta) dan Program Mikrobandar (RM42 juta),” katanya.
Kata beliau, kali terakhir AIM menerima pinjaman daripada Kerajaan Persekutuan pada 2011 iaitu pada 21 Jun dan 27 Disember 2011 masing-masing RM60 juta bagi melaksanakan Program Pembiayaan Ikhtiar. – K! ONLINE


Lisdawati ajak Fauzi bersanding semula
Oleh SAIRUL ZAMRI MISRANI

22 Februari 2021, 3:01 pm
PETALING JAYA – Kecewa kerana tidak boleh berkongsi gambar kenangan perkahwinan dalam media sosial seperti kebanyakan pasangan lain, pelakon Lisdawati menyuarakan hasrat untuk bersanding semula dengan suaminya, Fauzi Nawawi.
Menurut pelakon berusia 43 tahun itu, peluang untuk berkongsi foto kenangan semasa berkahwin terpaksa dipendam memandangkan semuanya berlaku ketika dia belum berhijab dan tidak menurut aurat seperti sekarang.
Menerusi sebuah foto yang dimuat naik dalam Instagramnya, Lisdawati menyatakan pasangan yang bernikah dalam keadaan menutup aurat sangat bertuah kerana boleh mengenang kembali dan berkongsi momen indah tersebut dengan semua orang pada bila-bila masa.
“Bahagialah mereka yang bernikah dan sanding dalam keadaan menutup aurat.
“Jangan jadi macam saya, terkecewa sebab semua itu hanya memori dan tak boleh tayang lagi,” tulisnya.
Dalam perkongsian sama, aktres KL Menjerit itu turut berseloroh dengan mengajak suaminya yang juga pelakon Fauzi Nawawi untuk bersanding semula seandainya diberi kesempatan.

“@fauzinawawi2020, kalau ada bajet, kita nikah sanding balik nak?,” tulisnya.
Meninjau ke ruangan komen, rata-rata pengikut mendoakan semoga rumah tangga yang dibina kedua-dua pasangan itu kekal bahagia hingga akhir hayat.
Terdahulu, Lisdawati mendirikan rumah tangga bersama Fauzi pada 9 September 2007 dan dikurniakan empat cahaya mata.- K! ONLINE


PIBG sedia makanan untuk mudahkan calon SPM
Oleh NOOR HASLIZA NUSI

22 Februari 2021, 2:58 pm
BALIK PULAU – Seramai 207 calon Sijil Pemeriksaan Malaysia (SPM) di Sekolah Menengah Kebangsaan Seri Balik Pulau di sini akan dibekalkan dengan makanan dan minuman secara percuma sepanjang pemeriksaan itu berlangsung mulai hari ini.
Yang Di-Pertua (YDP) Persatuan Ibu Bapa dan Guru (PIBG) SMK Seri Balik Pulau, Ismail Kassim berkata, tajaan sumbangan berbentuk bungkusan makanan dan minuman pagi serta petang itu bertujuan mengurangkan pergerakan pelajar terbabit daripada pulang ke rumah atau membeli makanan di luar.
“Selain itu, mereka dapat memperoleh masa rehat yang secukupnya di sekolah sebelum menduduki pemeriksaan yang seterusnya sekali gus dapat menumpukan perhatian termasuk mengulangkaji mata pelajaran bersama rakan.
“Hari ini, pihak PIBG sekolah telah menyumbangkan makanan sarapan pagi dan tengah hari kepada seramai 207 calon SPM. Sumbangan pemberian makanan ini akan diteruskan sehinggalah di akhir peperiksaan nanti,” katanya kepada Kosmo! hari ini.
Beliau memberitahu, menu makanan dan minuman adalah berlainan pada setiap hari dan komitmen yang dilakukan pihak PIBG juga adalah sebagai langkah mengekang penularan wabak Covid-19.
Seramai 19,919 calon SPM di Pulau Pinang mula menduduki pemeriksaan itu pada hari ini. – K! ONLINE


Suami isteri cari ibu kandung anak angkat
Oleh KHAIRUL MOHD. ALI

22 Februari 2021, 3:04 pm
JOHOR BAHRU – Sepasang suami isteri mencari ibu kandung kepada anak angkatnya bagi membolehkan urusan dokumentasi dilakukan Jabatan Kebajikan Masyarakat (JKM).
Fadhillah Idris, 32, yang menetap di Taman Daya di sini berkata, kanak-kanak itu, Muhammad Tashriq Aqasya Abdul Fatah, 4, yang kini dalam penjagaannya bersama suami, Mohd. Zaiqalahaqim Mohamad, 31, masih belum sah taraf sebagai anak angkat mereka.
Menurutnya, hal itu kerana JKM memerlukan surat akuan pengesahan penyerahan Muhammad Tashriq daripada ibu kandungnya, Fidah Saleh, 22.
“Kami memelihara Muhammad Tashriq sejak dia berusia setahun selepas mengambilnya daripada ibu saudara suami saya. Kami tidak mengambilnya secara terus daripada ibunya selepas dia melahirkan anak itu pada 13 Disember 2017.
“Selepas Muhammad Tashriq dilahirkan, ibunya yang ketika itu berusia 18 tahun menyerahkan anak itu kepada ibu saudara suami saya,” katanya kepada pemberita ketika ditemui, di sini hari ini.
Tambahnya, keputusan untuk mengambil kanak-kanak itu sebagai anak angkat dibuat memandangkan ibu saudara suaminya sudah semakin uzur, malahan dirinya dan suami juga masih belum dikurniakan cahaya mata.

“Muhammad Tashriq mempunyai sijil kelahiran Jabatan Pendaftaran Negara (JPN) Johor tetapi kini memerlukan surat pengesahan anak angkat daripada JKM yang memerlukan persetujuan ibu kandungnya.
“Malangnya sehingga kini kami masih tidak dapat menjejaki ibu kandungnya yang berasal dari Kemboja walaupun pelbagai usaha telah dilakukan termasuk menghubungi ibu saudara suami saya dan kenalan ibu kandungnya tetapi tetap menemui jalan buntu. Ibunya dikatakan sudah pulang ke Kemboja.
“Kehadiran Fidah amat diperlukan untuk proses penyerahan anak angkat dan seterusnya proses kewarganegaraan Muhammad Tashriq,” ujarnya.
Fadhillah memberitahu, dia dan suami sudah menganggap anak angkatnya itu seperti anak kandung dan tidak sanggup berpisah dengannya walaupun kini sudah memiliki seorang cahaya mata sendiri yang berusia dua tahun.
Sehubungan itu Fadhillah meminta orang ramai yang mengenali atau mengetahui di mana Fidah berada untuk menghubunginya menerusi talian 018-202 4455.-K! ONLINE


POIS mampu turunkan kadar jangkitan Covid-19
Oleh ISKANDAR SHAH MOHAMED

22 Februari 2021, 3:14 pm
SHAH ALAM – Pelaksanaan program Pencegahan Penularan di Kawasan Titik Panas (POIS) dijangka mampu menurunkan 50 peratus kadar jangkitan Covid-19 di kawasan tempat kerja di Selangor.
Menteri Besar, Datuk Seri Amirudin Shari berkata, sistem yang diperkenalkan Pasukan Petugas Pencegahan Covid-19 Selangor (STFC) itu berfungsi mengenal pasti kes positif lebih awal dan memastikan operasi majikan terus berjalan.
Menurut beliau, statistik menunjukkan kira-kira 80 peratus kes Covid-19 di negeri ini melibatkan sektor tempat kerja termasuk perindustrian.
“Justeru, POIS diwujudkan bagi menanganinya menerusi sistem khas dan bukan hanya datang untuk menghentikan operasi selepas sesuatu kes dikesan.
“Saya yakin kes di tempat kerja dapat dikurangkan sehingga 50 peratus sekiranya semua majikan pelbagai sektor mengikuti sistem ini,” katanya ketika ditemui selepas melancarkan POIS itu di Kilang Perusahaan Nestle, Seksyen 15 di sini, hari ini.
Turut hadir Ketua Pengarah Eksekutif Nestle Malaysia Berhad, Juan Aranols.

Inisiatif pelaksanaan POIS itu melibatkan kerjasama Jabatan Kesihatan Negeri Selangor (JKNS), Selgate Corporation Sdn. Bhd., pihak berkuasa tempatan (PBT) dan Persekutuan Pekilang-Pekilang Malaysia (FMM).
Mengulas lanjut, kata Amirudin, kerajaan negeri bagaimanapun belum mewajibkan semua majikan untuk mendaftar POIS.
“Sistem secara sukarela itu melibatkan banyak perkara seperti faktor pelesenan dan kebenaran untuk beroperasi. Kita akan meneliti kesesuaian dan menyelaraskan sistem berkenaan secara menyeluruh kelak,” katanya,” katanya.


Iman Izzuddin juara catur Asia Tenggara
Oleh ZAKKINA WATI AHMAD TARMIZI

22 Februari 2021, 3:10 pm
JELEBU: Minat yang mendalam terhadap catur membuahkan hasil buat pemain catur cilik, Iman Izzuddin Roslan, 9, apabila dia berjaya memenangi pingat emas dalam pertandingan 8th Mobile Chess X Community Hero Championship 2021, kategori lelaki bawah 10 tahun baru-baru ini.
Dalam kejohanan yang diadakan secara dalam talian di baru-baru ini,Iman Izzudin yang bersekolah di Sekolah Kebangsaan (SK) Durian Tipus dekat sini mengalahkan 175 peserta daripada Asia Tenggara termasuk Indonesia, Filipina selain India.
Menurutnya, seramai lima murid di sekolahnya juga turut yang menyertai kejohanan tersebut yang diadakan bermula 6 Februari lalu.
“Saya mula belajar bermain catur sejak berusia enam tahun. Kakak saya yang banyak mengajar bermain sehingga saya sudah boleh mewakili Malaysia baru-baru ini.
“Saya meluangkan masa bermula pukul 2 hingga 6 petang untuk bermain catur di rumah setiap hari sambil dibantu jurulatih di sekolah untuk mengajar dan memberi latihan kepada saya,” katanya ketika ditemui di rumahnya Simpang Pelangai dekat sini semalam.
Iman Izzuddin memberitahu dia juga memenangi pelbagai kejuaraan termasuk dalam pertandingan Putrajaya International Chess Festival 2019, Kejohanan Catur 53rd KCM Chess Academy (KCMCA) Chess Fever National Open 2020.

“Saya juga turut memenangi tempat pertama terbaik kategori bawah 9 tahun (kategori lelaki) 2021 bagi Kejohanan Catur Superstar Online Chess Peringkat Kebangsaan dan johan bagi 10th Unity Chess Match 2021 (Kategori Lelaki Bawah 10 tahun) baru-baru ini,” katanya,
Sementara itu, ibunya, Ruzaini Mohd Zainon, 48, berkata, dia amat menyokong minat anaknya terhadap sukan catur dan sentiasa menghantar anaknya ke pelbagai kejohanan bagi memastikan dia berjaya dalam sukan tersebut satu hari nanti.
“Saya memang menggalakkan anak saya menyertai sukan catur ini kerana saya melihat dia lebih berkeyakinan dan lebih berani. Saya juga dapat melihat dia menguasai bahasa Inggeris dengan baik,” katanya.
“Dia ada memberitahu cita-citanya menjadi guru dan jurulatih catur satu hari nanti. Saya akan menyokong dan berharap dia dapat melanjutkan pelajaran ke peringkat lebih tinggi dan berjaya dalam permainan catur,” katanya.
Guru Besar SK Durian Tipus, Masrawati Md. Ali , 54, pula berkata, sejak 2018 pihaknya telah mengadakan program pembangunan catur dan ia mula menarik minat murid di sekolah berkenaan.
“Sejak 2018, kami telah mengadakan Program Pembangunan Catur di sekolah bagi melahirkan lebih ramai pemain catur di sekolah ini, setakat ini seramai 15 orang murid terlibat dan di ajar oleh jurulatih daripada luar,” katanya.-K!ONLINE


Isteri serbu majlis perkahwinan suami
Oleh KOSMO!

22 Februari 2021, 3:14 pm
BANGKOK – Seorang wanita baru-baru ini menyerbu majlis perkahwinan suaminya di Chat Nai, Muang, Kanchanaburi dan membuktikan bahawa mereka masih belum bercerai, lapor akhbar The Phuket News.
Memburukkan lagi keadaan, ibu mertua lelaki tersebut yang turut hadir menolak dan menampar wajahnya ketika dia dan isteri baharunya sedang menerima restu sami.
Wanita berusia 33 tahun itu berkata, dia menyedari tentang hubungan sulit suaminya yang merupakan seorang anggota polis sejak setahun lalu namun tidak menyangka mereka akan berkahwin.
“Saya pada mulanya tidak sangka mereka akan berkahwin. Sebelum majlis itu, dia masih tinggal di rumah bersama-sama dan memberitahu dia akan bekerja pada waktu malam.
“Saya turut memberi amaran kepadanya agar tidak berkahwin,” katanya.
Menurutnya, pada keesokan harinya, dia pergi ke rumah wanita berkenaan setelah mendapat tahu suaminya akan berkahwin.

Wanita itu memuat naik video di laman Facebooknya beberapa jam selepas pulang dari majlis perkahwinan tersebut.
Menerusi rakaman video itu, suaminya didengari berkata: “Tinggalkan majlis ini. Awak bukan tetamu rumah ini. Tolong pergi.”
Media Thailand turut melaporkan bahawa lelaki tersebut bakal disiasat pegawai atasannya kerana dia masih belum bercerai dengan isterinya. – Agensi


Wanita rugi RM9,000, ditipu untuk bebaskan suami dari lokap
Oleh DIYANATUL ATIQAH ZAKARYA

22 Februari 2021, 2:54 pm
MELAKA – Seorang wanita rugi RM9,000 selepas ditipu ‘Sarjan Hairol’ mendakwa ingin membantu membebaskan suaminya dari tahanan lokap atas kesalahan memiliki rokok seludup, semalam.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, kejadian berlaku selepas mangsa dihubungi suspek yang menyamar sebagai anggota polis berpangkat sarjan bernama Hairol.
Katanya, suspek kemudian mendakwa dia merupakan pegawai penyiasat yang mengendalikan kes membabitkan suami mangsa yang ditangkap atas kesalahan memiliki rokok seludup.
“Suspek menawarkan untuk membebaskan suami mangsa yang telah ditangkap dan berada di Ibu Pejabat Polis Daerah (IPD) Tampin, Negeri Sembilan tanpa perlu dikenakan apa-apa tindakan.
“Bagaimanapun mangsa perlu membuat bayaran berjumlah RM9,000 ke dalam akaun Maybank yang berikan suspek,” katanya ketika dihubungi di sini, hari ini.
Mengulas lanjut, Sundra berkata, mangsa kemudian membuat bayaran seperti yang diminta dan menunggu suaminya di IPD Tampin untuk dibebaskan, namun lelaki itu tidak muncul.

“Mangsa telah bertanyakan mengenai perkara tersebut kepada anggota di IPD berkenaan, namun diberitahu dia telah ditipu,” katanya.
Ujarnya, mangsa yang terkejut telah menghubungi Sarjan Hairol terbabit namun talian telah disekat.
Jelasnya, hasil semakan pihak polis bagaimanapun mendapati benar suami mangsa telah ditahan di lokap IPD tersebut atas kesalahan memiliki rokok tanpa mendapat pengesahan daripada pihak Kastam.
“Mangsa kemudian membuat laporan di Balai Polis Pulau Sebang semalam dan kes disiasat mengikut Seksyen 420 Kanun Keseksaan kerana menipu,” katanya.-K!ONLINE


Tradisi makan percuma calon SPM SMK Jelai (Felda) diteruskan
Oleh NOR AINNA HAMZAH

22 Februari 2021, 2:45 pm
TAMPIN – Tradisi makan percuma buat calon Sijil Pelajaran Malaysia (SPM) di Sekolah Menengah Kebangsaan (SMK) Jelai (Felda) diteruskan buat tahun keempat bagi memberi sokongan serta galakan buat calon menjawab peperiksaan dengan lebih baik.
Uniknya, pada tahun ini, tradisi berkenaan diawalkan bermula pada 20 Januari lalu membabitkan seramai 81 calon SPM 2020 susulan pendemik Covid-19 atas inisiatif pihak sekolah bagi mengurangkan pergerakan keluar masuk ke sekolah.
Menurut Pengetua SMK Jelai (Felda), Lily Mastura Kamarudin, pada 5 hari pertama peperiksaan SPM dijalankan ini, pihaknya menerima bantuan kewangan dari badan bukan kerajaan (NGO) seperti Kami Anak Felda ,(KAF) Jelai 3, Gerakan Persatuan Wanita (GPW) JelaI 3 dan Persatuan Belia MBFM Felda Jelai 3.
“Kami warga sekolah sangat berterima kasih dengan komitmen bukan hanya guru-guru yang menyumbang, bahkan Persatuan Ibu Bapa dan Guru (PIBG), kepimpinan setempat dan juga NGO.
“Jika sebelum ini bermula 20 Januari lalu kami hanya memberikan makan tengah hari percuma bagi mengelakkan pelajar pulang ke rumah, kini kami turut memberi makanan percuma selama 12 hari sehingga 25 Mac sebanyak tiga kali iaitu sarapan pagi, minum pagi dan makan tengah hari,” katanya sempena Program Suntikan Semangat Calon SPM 2020 di SMK Jelai (Felda) di sini, pagi tadi.
Pada program berkenaan, Ahli Dewan Undangan (ADUN) Gemas, Datuk Abdul Razak Ab. Said menyampaikan makanan percuma kepada sebahagian calon SPM 2020.

Sementara itu, Pengerusi KAF Wilayah Raja Alias, Mejar (Bersara) Abu Ibon berkata, program berkenaan merupakan sebahagian daripada program KAF bagi memberi semangat kepada anak cucu yang terdiri daripada generasi felda untuk mendapatkan keputusan yang baik dalam SPM.
Menurutnya, selain pemberian makanan percuma, pihaknya juga menyalurkan sumbangan kertas A4 bagi kegunaan guru dan calon SPM 2020.
“Kita harap agar usaha ini akan dapat menaikkan semangat kesemua calon SPM 2020 yang terkesan pembelajarannya akibat Covid-19.
Bagaimanapun menurutnya, usaha dan kerjasama warga sekolah bagi membantu calon SPM dalam pelbagai segi bukan hanya akedemik amat dihargai demi masa depan generasi felda. -K!ONLINE


Pembantu tadbir didakwa buat tuntutan palsu RM16,800
Oleh MOHAMAD FAIZAL HASHIM

22 Februari 2021, 2:04 pm
JOHOR BAHRU – Seorang Pembantu Tadbir Pengkeranian/Operasi di Pejabat Kadi Daerah Kluang didakwa di Mahkamah Sesyen Johor Bahru di sini hari ini atas 21 pertuduhan membuat tuntutan palsu RM16,800 pada Januari 2015 hingga September 2016.
Tertuduh, Norazah Abdul Aziz, 49, bagaimana pun mengaku tidak bersalah sejurus semua pertuduhan dibacakan di hadapan Hakim Datuk Ahmad Kamal Arifin Ismail.
Mengikut kertas pertuduhan, Norazah dengan niat memperdayakan prinsipalnya iaitu Jabatan Agama Islam Negeri Johor dengan membuat tuntutan palsu menerusi Borang Tuntutan Saguhati Mengajar Di Bawah Rancangan Kelas Takmir Masjid Dan Surau berjumlah RM800 setiap bulan.
Kesalahan itu dilakukan tertuduh selama 21 bulan pada Januari hingga Disember 2015 serta Januari hingga September 2016.
Dia didakwa mengikut Seksyen 18 Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(2) Akta yang sama.
Bagi pertuduhan tersebut, wanita itu boleh dikenakan hukuman penjara tidak melebihi 20 tahun dan denda tidak kurang daripada lima kali ganda nilai suapan atau RM10,000, mengikut mana-mana yang lebih tinggi.

Kes dikendalikan Pengawai Pendakwa SPRM, Nur Mahirah Mohd. Pauzi, manakala tertuduh diwakili Siti Norbaya Aman.
Terdahulu, Nur Mahirah memohon tertuduh dikenakan jaminan sebanyak RM30,000 dengan seorang penjamin warga tempatan serta perlu menyerahkan pasport kepada mahkamah serta melaporkan diri ke pejabat SPRM setiap bulan.
Bagaimanapun, Siti Norbaya memohon wang jaminan ditawarkan kepada anak guamnya dikurangkan kepada RM10,000 berikutan tertuduh mengalami masalah kewangan.
“Tertuduh perlu menyara anak yang sedang melanjutkan pengajian di sebuah kolej selain ibunya yang uzur dan perlu menjalani dialisis pada setiap minggu dengan belanja RM600 sebulan.
“Tertuduh sudah bekerja selama 21 tahun di Pejabat Kadi Daerah Kluang namun dia digantung kerja mulai hari ini dan gajinya hanya dibayar separuh sahaja,” katanya.
Hakim kemudian memerintahkan tertuduh dijamin RM10,000 dengan seorang penjamin, pasport diserah pada mahkamah selain perlu melapor diri di Pejabat SPRM pada setiap bulan.
Sebutan semula kes ditetapkan pada 8 Mac depan bagi penyerahan dokumen.-K! ONLINE


Polis gempur 15 port dadah, 39 ditahan
Oleh ASLIZA MUSA

22 Februari 2021, 2:24 pm
TANJUNG MALIM – Seramai 39 individu termasuk dua wanita ditahan atas pelbagai kesalahan berkaitan dadah selepas 15 sarang penagihan digempur dalam Op Sarang Khas di sekitar daerah ini minggu lalu.
Suspek berusia antara 27 hingga 54 tahun itu ditahan dalam serbuan oleh Bahagian Siasatan Jenayah Narkotik (BSJN) Ibu Pejabat Polis Daerah (IPD) Muallim pada Khamis dan Jumaat lalu.
Ketua Polis Daerah Muallim, Superintendan Sulizmie Affendy Sulaiman berkata, serbuan yang turut mendapat kerjasama Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak itu dijalankan di Slim River, Behrang, Tanjung Malim, Felda Trolak dan Felda Besout.
Katanya, dalam serbuan itu, pihaknya merampas dadah jenis methamphetamine seberat 249.02 gram dan 41.47 gram dadah jenis heroin bernilai RM26,353.45.
“Semua suspek yang ditahan merupakan warga tempatan dengan lima daripada mereka adalah pengedar manakala selebihnya ditangkap bagi kesalahan memiliki dan menagih dadah.
“Serbuan selama dua hari itu dilakukan di beberapa kawasan perumahan dan kebun-kebun kelapa sawit di sini yang dijadikan lokasi kegiatan tidak bermoral itu,” katanya dalam sidang akhbar di IPD Muallim di sini hari ini.

Menurut beliau, siasatan mendapati sumber dadah berkenaan diperolehi melalui jalan-jalan tikus dari luar Muallim dan majoriti suspek yang ditangkap adalah penganggur.
Katanya, kebanyakkan suspek yang ditangkap itu juga mempunyai rekod lampau bersabit kes dadah dan jenayah seperti pecah rumah.
“Daripada 39 orang yang ditangkap itu, 10 penagih berpotensi untuk dituduh di bawah Seksyen 39C (1) Akta Dadah Berbahaya (ADB) 1952.
“Siasatan kes dijalankan mengikut Seksyen 39B ADB 1952, Seksyen 39A(1), Seksyen 39A(2), Seksyen 12(2) dan Seksyen 15(1)(a) akta yang sama serta Seksyen 3(1) Langkah-Langkah Pencegahan Khas 1985,” katanya.
Orang ramai yang mempunyai maklumat berkaitan jenayah dadah di daerah ini boleh menghubungi Ketua BSJN IPD Muallim, Asisten Superintendan Lee Jiunn Wey di talian 017-8186656 atau balai polis berhampiran.-K!ONLINE


Maahad tahfiz seluruh Perak beroperasi mulai 1 Mac
Oleh SHAARANI ISMAIL

22 Februari 2021, 2:29 pm
IPOH – Sultan Perak, Sultan Nazrin Muizzuddin Shah berkenan membenarkan maahad tahfiz yang berdaftar di bawah Jabatan Agama Islam Perak (Jaipk) untuk beroperasi semula bermula 1 Mac ini.
Yang Dipertua Majlis Agama Islam dan Adat Melayu Perak (Maipk), Datuk Seri Mohd. Annuar Zaini berkata, perkara itu diperkenankan baginda selepas mendapat nasihat daripada Majlis Keselamatan Negeri Perak dan Kementerian Kesihatan.
Mohd. Annuar berkata, setiap maaad tahfiz berkenaan bagaimanapun perlu mematuhi syarat dan peraturan ditetapkan antaranya memastikan maksimum pelajar yang dibenarkan, terhad kepada kapasiti ruang asrama dan sekolah dengan mematuhi jarak fizikal yang diwajibkan.
“Ruang belajar, ruang hafazan, ruang solat dan ruang asrama wajib mematuhi jarak fizikal.
“Pelajar hanya dibenarkan mengguna bahagian bawah katil dua tingkat dalam asrama yang menyediakan katil dua tingkat,” katanya.
Beliau berkata, ibu bapa atau penjaga dibenarkan menghantar pelajar sehingga ke pintu pagar sahaja dan bagi meminimumkan pendedahan dan risiko, ibu bapa atau penjaga buat sementara waktu, tidak dibenarkan mengadakan sebarang lawatan menziarahi pelajar.

“Semua barang yang dibawa dari rumah serta apa-apa juga barang yang dibawa dari luar, wajib disanitasi sebelum dibenarkan dibawa masuk ke dalam kawasan maahad tahfiz,” katanya.
Katanya, pengurusan maahad tahfiz wajib melakukan sanitasi premis sekolah dan asrama secara keseluruhan yang memenuhi piawaian yang disahkan oleh Jabatan Kesihatan atau pihak berkuasa yang berkaitan sebelum menerima pelajar melaporkan diri.
Beliau berkata, setiap pelajar wajib menggunakan peralatan makanan sendiri yang tidak dikongsi dengan pelajar lain manakala pembekal barang kantin dan asrama serta pembekal peralatan tidak dibenarkan masuk ke kawasan maahad tahfiz.
“Kawalan dan pemantauan kesihatan yang tegas hendaklah dipatuhi oleh guru dan staf yang keluar masuk kawasan maahad tahfiz.
“Semua petugas di maahad tahfiz hendaklah dihadkan kepada warga negara dan penduduk tetap Malaysia dan pengurusan tahfiz hendaklah memeriksa dan memastikan para petugas tinggal dalam rumah dan persekitaran yang tidak menimbulkan keraguan daripada segi piawaian kesihatan,” katanya.
Dalam hal itu katanya, Pengarah Jaipk diberikan kuasa budi bicara dan boleh mengarahkan penutupan mana-mana maahad tahfiz yang gagal mematuhi syarat-syarat yang ditetapkan.-K!ONLINE


1,430 pegawai, anggota polis Kelantan bakal terima vaksin fasa pertama
Oleh ROHANA MOHD. NAWI

22 Februari 2021, 2:17 pm
KOTA BHARU – Sebanyak 3,922 dos vaksin akan diberikan kepada 1,430 orang termasuk pegawai dan anggota Polis Diraja Malaysia (PDRM) Kelantan untuk fasa pertama bermula Khamis ini.
Ketua Polis Kelantan, Datuk Shafien Mamat berkata, vaksin tersebut akan bergerak dari Subang, Selangor pada hari tersebut dengan pasukan pengiring ke negeri ini sebelum singgah di Ibu Pejabat Polis Daerah (IPD) Gua Musang, Kuala Krai, Pasir Mas dan Kota Bharu.
Katanya, vaksin berkenaan akan ditempatkan di 13 lokasi di seluruh IPD negeri ini termasuk Pasukan Gerakan Am (PGA) dan Pasukan Polis Marin.
“Dalam fasa pertama, kita mengutamakan anggota unit beruniform dan akan melakukan suntikan seawal yang mungkin.
“Kita akan agihkan borang suntikan vaksin Covid-19 kepada semua pegawai dan anggota Kontinjen Kelantan. Bagaimanapun, pengasingan akan dilakukan bagi mereka yang mempunyai penyakit asma atau alahan,” katanya.
Beliau berkata demikian kepada pemberita selepas Majlis Penyerahan Pelindung Muka (Face Shield) dan Vitamin Kepada Barisan Hadapan di Ibu Pejabat Polis Kontinjen (IPK) Kelantan di sini hari ini.

Dalam majlis itu, beliau menerima sumbangan 400 pelindung muka, 100 botol cecair pembasmi kuman dan 720 biji vitamin bagi pihak Polis Kelantan daripada Pengerusi Yayasan Pencegahan Jenayah Malaysia, Abdul Aziz Nawi.
Mengulas lanjut, Shafien berkata, pihaknya akan melakukan suntikan vaksin secara berperingkat dan keutamaan diberikan kepada petugas di lapangan kerana perlu berhadapan dengan ramai pihak.-K!ONLINE


Sesi sekolah agama di Johor bermula 7 Mac ini
Oleh MOHAMAD FAIZAL HASHIM

22 Februari 2021, 2:13 pm
JOHOR BAHRU – Sesi persekolahan bagi semua institusi pendidikan Islam di negeri ini akan bersambung semula bermula 7 Mac depan.
Pengerusi Jawatankuasa Hal Ehwal Agama Islam negeri, Tosrin Jarvanthi berkata, sesi itu melibatkan Tadika Agama Johor, Sekolah Rendah Agama Rakyat dan Swasta, selain Madrasah Malabar, Institusi Tahfiz Swasta serta Institusi Pondok Swasta.
Katanya, bagaimanapun, bagi Institusi Pendidikan Islam swasta yang masih dalam proses pendaftaran perlu memohon pembukaan sekolah mengikut tarikh yang ditetapkan Bahagian Pendidikan Islam, Jabatan Agama Islam Negeri Johor (JAINJ).
“Permohonan kebenaran hendaklah dimajukan kepada Pejabat Pendidikan Islam Daerah dan tertakluk kepada kebenaran beroperasi oleh Pegawai Pendidikan Islam Daerah.
“Institusi Pendidikan Islam swasta yang tidak berdaftar adalah tidak dibenarkan beroperasi,” katanya dalam kenyataan hari ini.
Tosrin berkata, sesi persekolahan bagi Sekolah-sekolah Agama Kerajaan Johor dilaksanakan dua sesi iaitu tahap satu (tahun satu, dua, tiga) bersekolah pada Isnin dan Rabu bermula 8 Mac depan.

Beliau memberitahu, bagi tahap dua (tahun empat, lima, enam) bersekolah pada Ahad, Selasa serta Khamis bermula 7 Mac ini.
“Sekolah Menengah Agama Kerajaan Johor dan Sekolah Menengah Agama Swasta yang berdaftar di negeri ini akan mula sesi persekolahan pada 4 April depan.
“Bagi sesi persekolahan tingkatan satu hingga lima serta murid Sijil Tinggi Agama Malaysia (STAM) sesi 2021 di Maahad Johor dan Maahad Tahfiz Negeri Johor, ia akan bermula pada 11 April depan,” ujarnya.
Katanya, perincian garis panduan persekolahan bagi Sekolah Agama Kerajaan Negeri Johor dan Sekolah-Sekolah Berasrama bagi Institusi Pendidikan Islam Negeri Johor akan dikeluarkan oleh Bahagian Pendidikan Islam JAINJ.-K! ONLINE


Peguam dipenjara 6 tahun ubah wang haram RM2.35juta
Oleh MOHD YUNUS YAKKUB

22 Februari 2021, 2:50 pm
SHAH ALAM – Tindakan seorang peguam terlibat dalam penggubahan wang haram bernilai RM2.35juta mengundang padah apabila dijatuhi penjara enam tahun bermula hari ini selepas didapati bersalah oleh Mahkamah Sesyen hari ini.
Hakim Yang Zaimey Yang Ghazali memutuskan demikian selepas pihak pembelaan gagal membuktikan keraguan munasabah terhadap lapan pertuduhan dihadapi Ong Keh Keong,48, di akhir kes pembelaan
Bagaimanapun, mahkamah membenarkan penangguhan hukuman dengan jaminan dengan tambahan RM20,000 wang jaminan daripada asal sebanyak RM100,000 bersama seorang penjamin dan melapor diri setiap bulan di balai polis berhampiran.
Keh Keong mula didakwa pada 2015 lalu atas dua pertuduhan mendepositkan dua keping cek HSBC Bank Malaysia Bhd. berjumlah RM2.35 juta milik Ong Partnership ke dalam akaun Standard Chartered Bank miliknya dan satu pertuduhan mendepositkan cek Standard Chartered Bank berjumlah RM1.5 juta daripada akaunnya ke dalam akaun Public Investment Bank Bhd.
Peguam itu menghadapi empat pertuduhan memindahkan wang berjumlah RM2.65 juta dari akaun Standard Chartered Bank Bhd. miliknya ke dalam satu lagi akaun bank sama miliknya.
Selain itu, tertuduh turut didakwa atas satu lagi pertuduhan memiliki wang berjumlah RM51,795.05 di dalam akaun miliknya.

Kesemua kesalahan didakwa dilakukan di Standard Chartered Bank Berhad, Cawangan No. 18, 20 & 22, Jalan SS21/39, Damansara Utama, Petaling Jaya, antara 18 Julai 2012 hingga 24 April 2014.
Bagi kesemua pertuduhan, bapa kepada dua anak itu didakwa mengikut SubSeksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda maksimum RM5 juta atau penjara maksimum lima tahun atau kedua-duanya, jika sabit kesalahan.
Terdahulu, dalam prosiding itu, Peguam S. Surendran mewakili tertuduh memohon hukuman dikurangkan berikutan kesalahan pertama selain penangguhan hukuman bagi pemfailan rayuan yang akan dilakukan hari ini.
“Setakat ini, anak guam saya telah pun membayar jaminan RM100,000 selain pasport diserahkan kepada mahkamah.
“Anak guam saya juga mempunyai 20 tahun pengalaman sebagai peguam dengan banyak kes dijalankan untuk Biro Bantuan Guaman selain merupakan penanggung tunggal kepada dua anak berusia 10 dan 14 tahun, isteri dan kedua-dua ibu bapanya,” katanya.
Bagaimanapun, Timbalan Pendakwa Raya Ahmad Farid Ahmad Kamal memohon hukuman setimpal bagi memberikan iktibar kepada mana-mana individu yang berprofesion sama iaitu peguam supaya melakukan tugas lebih adil dan saksama.
“Kita juga memohon menaikkan wang jaminan terhadap tertuduh,” jelasnya. -K!ONLINE


Selawat badar sebelum masuk dewan peperiksaan
Oleh KOSMO!

22 Februari 2021, 2:34 pm
Oleh NIK SUKRY RAMLI
KUANTAN -Pelajar Maahad Tahfiz Negeri Pahang (MTNP) yang menduduki peperiksaan Sijil Pelajaran Malaysia (SPM) hari ini, memulakan hari mereka dengan selawat Badar bagi mendapatkan ketenangan dan keyakinan diri.
Mereka yang terdiri daripada 49 calon itu, membaca selawat Badar beramai-ramai diketuai Ketua Pelajar MTNP, Muhammad Ikhwan Hanafiah.
Pengurus Kanan (Akademik Tahfiz Profesional) MTNP, Nazahar Abdul Hamid berkata, amalan memulakan bacaan selawat Badar itu sudah dilakukan sejak sekian lama di maahad tahfiz berkenaan setiap kali pelajar mereka menduduki peperiksaan.
“Bacaan selawat Badar ini sudah menjadi amalan dan budaya kami di MTNP setiap tahun. Selain bacaan selawat Badar, mereka juga berdoa beramai-ramai untuk meningkatkan keyakinan diri menjawab soalan peperiksaan,” katanya ketika ditemui di perkarangan MTNP, dekat Tanjung Lumpur, di sini, hari ini.
Menurutnya, semua calon SPM di MTNP juga mematuhi prosedur operasi standard (SOP) ditetapkan seperti mengenakan pelitup muka dan penjarakan fizikal.

Secara keseluruhannya, seramai 20,765 calon menduduki peperiksaan SPM di Pahang dalam suasana norma baharu di 226 pusat peperiksaan ditetapkan Kementerian Pendidikan.-K!ONLINE


Vaksin dibeli Selangor diperoleh selewatnya Jun depan
Oleh ISKANDAR SHAH MOHAMED

22 Februari 2021, 2:09 pm
SHAH ALAM – Kerajaan negeri menjangkakan memperoleh dua hingga lima juta dos vaksin Covid-19 yang dibeli mereka, selewat-lewatnya Jun depan.
Menteri Besar Selangor, Datuk Seri Amirudin Shari berkata, pembelian semua vaksin itu dianggap penting bagi membantu kelancaran Program Imunisasi Covid-19 Kebangsaan.
“Kita setakat ini belum menentukan jumlah sebenar vaksin berkenaan namun ia melibatkan kuantiti besar dan kos yang tinggi.
“Jika semuanya berjalan lancar, kita jangka akan memperolehnya seawal Mei atau Jun tahun ini. Pengumuman rasmi mengenai proses agihan vaksi akan dibuat kelak,” katanya ketika ditemui selepas melancarkan program Pencegahan Penularan di Kawasan Titik Panas (POIS) di Kilang Perusahaan Nestle, Seksyen 15 di sini, hari ini.
Turut hadir Ketua Pengarah Eksekutif Nestle Malaysia Berhad, Juan Aranols.
Bulan lalu, Amirudin memaklumkan kerajaan negeri merancang membeli tiga hingga lima juta dos vaksin Covid-19 sebagai tindakan mengawal penularan virus dan memutuskan rangkaian jangkitan di Selangor.

Ketika ditanya mengenai status bekalan dan agihan vaksin Pfizer-BioNTech, Amirudin menegaskan akan menemui Menteri Sains, Teknologi dan Inovasi merangkap Menteri Penyelaras Program Imunisasi Covid-19 Kebangsaan, Khairy Jamaluddin hari ini.
“Saya akan jumpa beliau (Khairy) hari ini dengan perbincangan memfokuskan jumlah pengagihan vaksin di seluruh Selangor,” jelasnya.
Semalan, negara menerima sebanyak 312,390 dos vaksin Pfizer-BioNTech dari Belgium sebelum dihantar ke 16 lokasi pusat simpanan vaksin (PSV).
Konvoi yang membawa vaksin itu dari Advanced Cargo Centre (ACC), Lapangan Terbang Antarabangsa Kuala Lumpur (KLIA), Sepang kemudiannya tiba PSV Subang Jaya kira-kira pukul 11.40 pagi semalam. -K!ONLINE


Lima ahli Geng Mimi Vape ditahan
Oleh NUR AMALINA AZMAN

23 Februari 2021, 8:44 pm
LANGKAWI – Lima lelaki disyaki ahli Geng Mimi Vape yang terlibat dalam lapan kes pecah rumah dan premis di pulau peranginan ini sejak Jun tahun lalu berjaya ditahan dalam dua serbuan berasingan di Kampung Buluh Penyumpit di sini pada Rabu lalu dan semalam.
Ketua Polis Daerah Langkawi, Asisten Komisioner Shariman Ashari berkata, tangkapan pertama melibatkan dua suspek di sebuah rumah separuh siap di Kampung Buluh Penyumpit kira-kira pukul 7 pagi, Rabu lalu.
“Kedua-dua penganggur yang berusia 32 dan 39 tahun itu masing-masing mempunyai satu rekod lampau kes samun dan dadah,” katanya pada sidang akhbar di Ibu Pejabat Polis Daerah Langkawi di sini hari ini.
Kata beliau, susulan tangkapan pertama, pihaknya menahan tiga lagi suspek di sebuah rumah lain di kampung sama kira-kira pukul 1.30 tengah hari, semalam.
“Kita menahan seorang suspek berusia 32 tahun yang bekerja sebagai pembaiki telefon bimbit dan rokok elektronik yang mana semakan mendapati dia mempunyai satu rekod lampau dadah.
“Sementara suspek kedua berusia 35 tahun yang tidak bekerja pula mempunyai lima rekod lampau dadah manakala suspek ketiga berusia 25 tahun yang merupakan pembantu kedai makan mempunyai satu rekod lampau dadah,” ujarnya.

Menurut Shariman, antara barang curi yang ditemui adalah tiga unit komputer riba, satu tong gas memasak, perkakas pertukangan dan mesin pemotong rumput.
“Kita turut merampas dadah disyaki syabu dengan berat anggaran 11 gram (g),” katanya.
Ujar beliau, modus operandi kumpulan itu adalah dengan mematikan suis utama premis bagi mengelak dikesan televisyen litar tertutup serta memakai topi keledar berpenutup penuh.
“Mereka dipercayai melakukan kegiatan ini bagi mendapatkan bekalan dadah dengan melakukan sistem barter dengan tokan dadah,” katanya.
Tambahnya, kesemua suspek yang positif dadah jenis methamphetamine direman untuk siasatan di bawah Seksyen 457 Kanun Keseksaan dan Seksyen 39A (1) Akta Dadah Berbahaya 1952. – K! ONLINE.


i-Lestari diawalkan minggu ini
Oleh MOHD RASDAN AHMAD

23 Februari 2021, 11:05 pm
PETALING JAYA – Kumpulan Wang Simpanan Pekerja (KWSP) hari ini memaklumkan pembayaran i-Lestari yang dijadualkan dibayar pada minggu pertama bulan Mac pembayaran akan diawalkan dan dibayar pada minggu akhir bulan Februari.
KWSP dalam satu pengumumannya di Facebook hari ini berkata, pembayaran yang sepatutnya dibayar pada bulan Mac nanti diawalkan pada minggu akhir bulan ini.
“Untuk makluman, tiada bayaran i-Lestari bagi bulan Mac sekiranya ahli telah menerima bayaran sepanjang minggu ini.
“Pembayaran awal ini bertujuan untuk melancarkan transaksi bayaran i-Sinar yang akan dibuat mulai 8 Mac nanti,” jelas kenyataan tersebut.- K! ONLINE.


Peniaga kuih OKU maut dibunuh
Oleh NORLIDA AKMAR IDROS

23 Februari 2021, 10:49 pm
ALOR SETAR – Seorang peniaga kuih yang juga orang kelainan upaya (OKU) fizikal maut selepas diserang seorang lelaki menggunakan parang dalam pergaduhan di Lebuhraya Sultan Abdul Halim di sini petang tadi.
Mayat mangsa, Chua Hock Soon, 73, ditemui berlumuran darah di tepi pagar konkrit Sekolah Kebangsaan Suka Menanti di sini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, pihaknya menerima maklumat daripada orang awam tentang pergaduhan antara mangsa dengan seorang lelaki berusia lingkungan 30-an di kawasan Lebuhraya Sultan Abdul Halim kira-kira pukul 4.30 petang.
“Kita kemudian menerima maklumat tentang penemuan mayat mangsa yang merupakan OKU berhampiran sebuah sekolah.
“Pemeriksaan mendapati mangsa mengalami kecederaan teruk pada leher dipercayai akibat diserang dengan parang,” katanya ketika ditemui di lokasi penemuan mayat sebentar tadi.
Katanya, pihaknya percaya mangsa yang cedera dibawa masuk ke dalam kereta suspek jenis Proton Saga BLM sebelum mayat dibuang di tepi pagar sekolah berkenaan.

“Suspek yang seperti dalam keadaan khayal kemungkinan mempunyai masalah mental atau di bawah pengaruh dadah bertindak melarikan diri.
“Cubaan suspek gagal apabila dia ditahan selepas terlibat dalam kemalangan jalan raya di Taman Wira, Mergong terletak tidak jauh dari lokasi mayat dibuang,” ujarnya.
Lokasi pergaduhan dengan tempat mayat ditemui kira-kira 10 kilometer (km). Ujarnya, sebilah parang yang dipercayai digunakan dalam pergaduhan itu turut dirampas.
Tambahnya, suspek yang mengalami kecederaan dihantar ke Hospital Sultanah Bahiyah di sini untuk mendapatan rawatan.
“Permohonan reman ke atas suspek yang didapati mempunyai rekod lampau berkaitan kes dadah dan ceroboh akan dibuat pada esok dengan siasatan dilakukan mengikut Seksyen 302 Kanun Keseksaan,” katanya. – K! ONLINE.


Baarack sukar melihat, lima tahun bulu tidak dicukur
Oleh KOSMO!

23 Februari 2021, 7:51 pm
SYDNEY, Australia – Seekor biri-biri liar di Lancefield, Australia akhirnya selesa  apabila bulu seberat 34 kilogram (kg) pada  badannya  habis dipotong baru-baru ini.
Biri-biri  jantan diberi nama Baarack itu  bertahun-tahun hidup sendirian di hutan sehinggakan  bulunya  menebal dan mengganggu penglihatan, lapor akhbar Daily Mail kelmarin.
Haiwan itu diselamatkan  santuari tempatan yang membantu mencukur bulu Baarack  selepas  lima tahun disimpan.
Sukarelawan-sukarelawan  santuari Edgar’s Mission itu mengambil masa sekitar sejam untuk membuang kesemua bulu Baarack. Proses mencukur bulu biri-biri biasanya mengambil masa beberapa minit sahaja.
“Kami  hairan bagaimana biri-biri ini bertahan di hutan sendirian dengan bebanan bulu yang sangat berat dan mengganggu penglihatannya.
“Ramai tidak menyedari bulu yang tidak dicukur boleh menyebabkan pengumpulan kutu yang akan menjejaskan kesihatan biri-biri,” tulis Edgar’s Mission di Facebook.

Menurut kemas kini status itu, bulu biri-biri yang tidak dicukur  juga boleh memperlahankan pergerakan binatang itu  dan ia berpotensi menjadi  sasaran haiwan pemangsa terutama jika hidup di  rimba.
Baarack ditemui awal bulan ini  ketika  merayau sendirian di sebuah kawasan belukar di negeri Victoria.
Biri-biri itu akan meneruskan kehidupan baharu di pusat perlindungan haiwan Lancefield di mana bulu badannya akan dicukur mengikut keperluan. – Agensi


Tiada kebakaran baharu kabel elektrik di Jambatan Pulau Pinang hari ini
Oleh MOHD SYALMIZI HAMID

23 Februari 2021, 8:36 pm
GEORGE TOWN – Tanaga Nasional Berhad (TNB) menjelaskan tiada kebakaran baharu membabitkan kabel elektrik di Kilometer (KM) 3.2 Jambatan Pulau Pinang dekat Perai di sini hari ini.
Ketua Pegawai Grid TNB, Datuk Ir Husaini Husin berkata, arus elektrik pada kabel telah dimatikan secara automatik ketika kebakaran semalam.
“Hasil siasatan TNB mendapati tiada kebakaran semula berlaku (hari ini) pada ketiga-tiga kabel 132kV yang terbakar semalam.
“Kumpulan teknikal kami yang berada di lokasi mendapati kepulan asap yang timbul pagi tadi dan dipadamkan pihak bomba adalah kesan dari sisa-sisa kebakaran yang berlaku semalam,” katanya dalam kenyataan hari ini.
Hussaini berkata, pihaknya mengucapkan terima kasih kepada pihak bomba yang berjaya memadamkan sepenuhnya kebakaran pada kabel tempoh hari.
“Pasukan kami bersama pihak PLUS Malaysia Berhad dan bomba sentiasa memantau keadaan demi keselamatan pengguna jambatan tersebut,” katanya.

Media hari ini melaporkan bomba menerima panggilan kecemasan pada pukul 9.17 pagi tadi selepas kabel elektrik di bawah jambatan itu didakwa terbakar sekali lagi dan mengeluarkan asap.
Terdahulu, pengguna Jambatan Pulau Pinang semalam gempar selepas kebakaran yang tercetus itu mengeluarkan asap hitam dari lubang kecil di tengah jalan sehingga menyebabkan kesesakan jalan raya. – K! ONLINE.


Ebit Lew tampil bantu keluarga adik Farisya
Oleh AHMAD SHAHERMAN SHAMSURI

23 Februari 2021, 11:31 pm
PETALING JAYA – Prihatin dengan nasib yang menimpa lima beradik kini hidup sendirian selepas kedua ibu bapa mereka ditahan atas kesalahan dadah, pendakwah terkenal Ustaz Ebit Lew tampil membantu.
Menerusi perkongsian Ebit Lew di laman Facebook hari ini, beliau telah melawat kanak-kanak terbabit yang tinggal di kawasan di Rantau Panjang, Kelantan.
Katanya, beliau mendapat makluman mengenai kanak-kanak tersebut melalui perkongsian di laman Facabook Raja Anita Raja Mukhtar.
“Sayu sedih tengok adik Farisya 11 tahun masak guna dapur kayu serta menjaga tiga adik kecil yang paling bongsu satu tahun. Farisya dah tak sekolah jaga adik
“Buat susu adik guna susu pekat manis menggantikan susu tepung, mereka tinggal dengan atuk nenek dah uzur dan mak ayah dalam tahanan,”katanya di sini hari ini.
Ekoran kisah itu, Ebit lew kemudiannya mengambil inisiatif mendaftar dua kanak-kanak tersebut ke sebuah Maahad Tahfiz di Kota Bharu.

“Saya bersama makciknya tadi daftarkan Faris dan Farisya ke Maahad Tahfiz Manzil Furqan Kota Bharu.
“Disini ada pelajaran sains, subjek agama dan Tahfiz. Cantik dan eksklusif sebulan Rm600 dan terus hantar ke sini (Maahad Tahfiz) tadi,”ujarnya.
Tambah Ebit Lew, beliau terharu apabila dapat membantu keluarga terbabit dan kesemua mereka nyata gembira apabila kami datang membantu hari ini.
“Saya tanya kenapa nak sekolah? Jawabnya nak berjaya macam ustaz nak tolong mak ayah dan adik-adik, rindu nak belajar dan bahagiakan keluarga.
“Masa nak pergi semua atuk nenek, jiran, pakcik makcik semua tadi menangis sampai kami pun menangis. Teringat anak dekat rumah, beratnya ujianmu wahai anak maafkanlah kami lambat membantu.,”tulisnya sayu.
Sehingga pukul 11 malam tadi, hantaran tersebut telah dikongsi lebih 5,100 kali dan lebih 4,300 komen daripada natizen. -K! ONLINE.


Cabul wanita atas motosikal
Oleh ROHANA MOHD. NAWI

23 Februari 2021, 8:39 pm
KOTA BHARU – Polis menahan seorang lelaki yang dipercayai mencabul seorang wanita dalam kejadian berhampiran sebuah sekolah di Jalan Pantai Cahaya Bulan (PCB) di sini semalam.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, kejadian berlaku kira-kira pukul 9 malam ketika mangsa yang berusia 26 tahun sedang membonceng motosikal yang ditunggang oleh adik perempuannya dari Taman Tengku Anis di sini untuk pulang ke rumah.
Katanya, apabila tiba di lokasi kejadian, mangsa dihampiri sebuah motosikal yang ditunggang oleh seorang lelaki yang tidak dikenali.
Katanya, lelaki yang berusia 22 tahun itu secara tiba-tiba memegang bahagian badan wanita berkenaan sebelum memecut laju meninggalkan mangsa.
“Ketika melarikan diri, mangsa sempat mengecam motosikal jenis Yamaha Ego yang ditunggang suspek.
“Mangsa yang bekerja sendiri terus membuat laporan di Ibu Pejabat Polis Daerah (IPD) Kota Bharu di sini kira-kira pukul 9.23 malam,” katanya ketika dihubungi Kosmo! hari ini.

Abdul Rahim berkata, polis terus menjalankan gerakan mengesan lelaki terbabit dan berjaya menahannya di sebuah rumah di Kampung Sungai Budor di sini.
Katanya, lelaki itu ditahan kira-kira pukul 1 pagi selepas kira-kira empat jam polis menerima laporan daripada mangsa.
“Ujian saringan air kencing mendapati suspek negatif dadah. Lelaki terbabit yang bekerja sendiri ditahan reman selama tiga hari bermula hari ini untuk siasatan lanjut,” katanya.
Tambahnya, kes disiasat mengikut Seksyen 354 Kanun Keseksaan kerana mencabul kehormatan. -K! ONLINE.


Anda terbaik! – Lia Natalia minta maaf
Oleh FARHANA AB RAHMAN

23 Februari 2021, 11:16 pm
PETALING JAYA – “Di sebalik kontroversi dan apa yang terjadi, anda memang terbaik! Saya berharap dapat kelompok peminat seperti anda untuk menyokong kerjaya seni saya. Saranghaeyo!.”
Demikian respons pelakon Lia Natalia dalam satu permohonan maaf berhubung tindakannya cuba mempertahankan reputasi Janna Nick daripada terus mangsa menjadi serangan peminat fanatik K-pop.
Menerusi komen yang ditinggalkan di akaun Instagram Janna, Lia sebelum ini menasihatkan golongan peminat dunia hiburan K-pop agar tidak terlalu taksub sehingga menyebabkan Janna terpaksa bersumpah dengan al-Quran.
Terdahulu, Lia menjelaskan komen terbabit ditinggalkan menerusi akauan Janna hanyalah sebagai kata-kata perangsang buat pelakon wanita itu yang dikecam hebat, khususnya menerusi Twitter.
Enggan memanjangkan isu yang masih menjadi bualan hangat, Lia memilih membuat permohonan maaf secara terbuka menerusi Instagramnya sebentar tadi.
“Maafkan saya seandainya komen yang ditinggalkan itu menyinggung mana-mana pihak. Seharusnya saya meletakkan diri ditempat penggemar muzik Kpop sebelum bersuara,” tulis pelakon berusia 29 tahun itu.

Sebelum ini, nama Janna menjadi viral di Twitter apabila video yang dirakamkan Sharifah Sakinah yang didakwa mentertawakan artis K-pop yang meninggal dunia pada tahun 2017 dimuat naik semula. – K! ONLINE


Pengasas Sugarbook didakwa esok
Oleh MOHD YUNUS YAKKUB

23 Februari 2021, 9:43 pm
SHAH ALAM – Pengasas aplikasi Sugarbook yang direman tujuh hari sebelum ini akan didakwa di Mahkamah Majistret Shah Alam, esok.
Perkara itu disahkan Ketua Jabatan Siasatan Jenayah Selangor, Datuk Fadzil Ahmat dengan pertuduhan mengikut Seksyen 505 (b) Kanun Keseksaan.
“Pengarah Pendakwaan Selangor telah bersetuju untuk menuduh suspek di Mahkamah Majistret Shah Alam, pukul 9 pagi esok.
“Pertuduhan akan dilakukan mengikut
Seksyen 505(b) Kanun Keseksaan,” katanya dalam kenyataan sebentar tadi.
Terdahulu lelaki berusia 34 tahun itu direman selama tujuh hari bermula 18 Februari lalu bagi membantu siasatan berhubung dakwaan mahasiswa di Lembah Klang menggunakan aplikasi tidak bermoral itu bagi mencari ‘sugar daddy’.
Sebelum ini, usahawan itu disiasat mengikut Seksyen 505 (b), Seksyen 372 (1) (d) / 372 B Kanun Keseksaan dan Seksyen 233 Akta Komunikasi dan Multimedia 1998. -K! ONLINE.


Sudah 10 tahun ‘Dian Sastrowordoyo’ jual bakso
Oleh KOSMO!

23 Februari 2021, 8:37 pm
JAKARTA – Hampir 10 tahun menjual bakso di Sentul, Kabupaten Bogor, Jawa Barat, ini kali pertama Nur Fitriani tular apabila wajahnya dikatakan mirip aktres popular Indonesia, Dian Sastrowordoyo.
Menurut laporan Suara.con hari ini, persamaan wajah Nur  Fitriani dengan Dian didedahkan oleh seorang vlogger makanan di akaun TikTok, @hendry.jonathan.
Hendry memuat naik rakaman video wanita itu di TikTok ketika dia singgah mencuba hidangan bakso tersohor di Bogor.
“Jangan salah fokus pada penjual bakso, nanti anda boleh jatuh hati,” tulis kapsyen video tersebut.

DIAN SASTROWORDOYO – AGENSI

Kata Hendry, gerai itu sentiasa dipenuhi pelanggan kerana mahu menikmati hidangan bakso yang disediakan wanita itu.
Nur Fitriani turut memberitahu, dia sebenarnya sudah lebih 10 tahun berniaga bakso di gerai itu.

Rata-rata warga net terpesona melihat keayuan wajah Fitriani yang diakui mirip  aktres Ada Apa Dengan Cinta itu.
“Saya fikir Dian sudah tukar kerjaya, wajah penjual bakso ini sangat mirip pelakon itu,” tulis seorang pengguna media sosial. – Agensi


Terjun Sungai Golok, tinggalkan burung kakak tua bernilai RM21,000
Oleh YATIMIN ABDULLAH

23 Februari 2021, 6:33 pm
RANTAU PANJANG – Seorang penyeludup bertindak nekad apabila dia terjun ke dalam Sungai Golok selepas cubaannya untuk menyeludup masuk burung kakak tua secara haram dari negara jiran berjaya dikesan anggota Pasukan Gerakan Am (PGA) Batalion 8 semalam.
Dalam serbuan pukul 8.39 malam di pangkalan haram Pasir, Kampung Tok Deh di sini, suspek terus melarikan diri selepas menyedari kehadiran anggota PGA.
Komander Briged Tenggara PGA, Senior Asisten Komisioner Hasan Basri Ahmad Safar berkata, rampasan 15 ekor burung itu dianggarkan bernilai RM21,350 yang merupakan antara spesies yang dilindungi.
Menurutnya, kejayaan itu merupakan hasil rondaan rutin menggunakan motosikal yang dilakukan di kawasan Op Benteng Covid-19 berhampiran pangkalan haram itu.
“Semasa rondaan itu, anggota PGA telah melihat seorang lelaki sedang memunggah kotak-kotak ke tebing Sungai Golok di sempadan negara kita.
“Menyedari kehadiran anggota PGA, lelaki itu telah terjun ke dalam Sungai Golok untuk menyelamatkan diri,” katanya dalam satu kenyataan hari ini.

Hasan Basri memberitahu, hasil pemeriksaan di lokasi it telah membawa kepada penemuan empat kotak mengandungi 15 ekor burung kakak tua.
“Semua barangan rampasan dibawa ke Balai Polis Rantau Panjang untuk tindakan lanjut.
“Siasatan awal mendapati, permintaan tinggi terhadap burung kakak tua menjadi punca utama haiwan itu diseludup masuk ke negara ini,” katanya. – K! ONLINE.


Dua premis simpan diesel tanpa kebenaran disita
Oleh ROSLIZA MOHAMED

23 Februari 2021, 6:39 pm
GUA MUSANG – Dua buah premis di Kawasan Industri Gua Musang di sini disita selepas dipercayai menyimpan sebanyak 3,926 liter minyak diesel tanpa kebenaran dianggarkan bernilai RM9,029 hari ini.
Ketua Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Gua Musang, Tuan Mohd. Koma Shapii berkata, serbuan dilakukan di dua premis itu  pukul 12.25 tengah hari hingga 1 tengah hari tadi.
Katanya, kedua-dua premis dikesan menyimpan dan memiliki barang kawalan tanpa kebenaran pengawal bekalan.
“Berdasarkan siasatan, dua premis terbabit didapati menjalankan kegiatan itu sejak setahun lalu.
“Bekalan bahan bakar tidak sah itu dipercayai untuk kegunaan sektor perkayuan,” katanya dalam satu kenyataan hari ini.
Menurut Tuan Mohd. Koma, pemilik kedua-dua premis itu dikenakan tindakan di bawah Akta Kawalan Bekalan 1961 yang membawa hukuman didenda sehingga RM1 juta atau tiga tahun penjara atau kedua-duanya jika sabit kesalahan. -K! ONLINE.


Janna Nick aktifkan semula Instagram
Oleh FARHANA AB RAHMAN

23 Februari 2021, 7:49 pm
PETALING JAYA – Tidak menunggu sehingga berhari-hari, akaun Instagram pelakon, Janna Nick yang dinyahaktifkan sendiri semalam susulan kontroversi ‘Blackpig’ kini kembali boleh diakses.
Tinjauan Kosmo! Online mendapati, akaun media sosial pengacara Melodi itu kembali aktif beberapa jam lalu dengan muat naik pertama mempromosikan drama lakonannya, Marry Me Senorita.
“Kita tidak mampu mengawal bagaimana insan lain membuat tafsiran dan menerima tenaga yang kita lontarkan. Semuanya diterjemahkan mengikut kanta peribadi setiap individu berdasarkan apa yang sedang mereka lalui.
“Jadi persepsi itu bukan tertakluk pada diri kita semata-mata. Teruskan menjadi diri sendiri dengan penuh integriti dan cinta sepenuhnya,” luah Janna menerusi kapsyen yang dimuat naik sebentar tadi.
Biarpun sudah dapat diakses, ruangan komen Instagramnya tidak dibuka kepada semua pengikut. Sehingga kini, akaun Twitter Janna bagaimana belum dapat diakses.
Semalam, nama Nurul Jannah Muner atau lebih mesra disapa Janna Nick menjadi buah mulut netizen dan mengundang kemarahan peminat K-pop dengan isu sensasi.

Menyifatkan kekecohan yang berlaku akibat perbuatan fitnah, Janna juga telah tampil membuat laporan polis. Pada masa sana, akaun Instagramnya yang mempunyai 6.2 juta pengikut dan Twitternya turut gagal diakses.
Terdahulu, kontroversi timbul apabila Janna dikatakan mempersendakan satu watak dalam telefilem arahannya, Delen dengan pangilan Lisa Blackpig menempah natijah apabila dikecam hebat jutaan netizen sehingga wujudnya tanda pagar #JannaNickGoingToJailParty yang menjadi sohor kini dalam Twitter seluruh dunia.
Rata-rata peminat beranggapan gelaran Lisa Blackpig itu dikaitkan dengan bintang terkemuka K-pop, Lalisa Manoban atau Lisa Blackpink.
Lebih memburukkan keadaan,  video lama Janna yang dikatakan pernah mempersendakan kematian penyanyi kumpulan SHINee, Kim Jong-hyun pada 2017 juga kembali diungkit dan menjadi bahan membakar  amarah netizen. – K! ONLINE


Program SMART SBB tingkatkan pendapatan pesawah
Oleh SUBKHI SUDARJI

23 Februari 2021, 7:21 pm
PUTRAJAYA – Program Smart Sawah Berskala Besar (SMART SBB) dijangka meningkatkan purata pendapatan pesawah daripada RM5,000 setahun kepada RM7,900 setahun.
Menteri Pertanian dan Industri Makanan, Datuk Seri Ronald Kiandee berkata, pendapatan bersih per hektar pula dijangka meningkat daripada RM5,400 sehingga ke RM15,600 setahun jika purata produktiviti per hektar meningkat daripada 3.5 tan metrik kepada sasaran 7 tan metrik.
Beliau berkata, program itu turut menyasarkan peningkatan purata hasil per hektar nasional daripada purata hasil semasa sebanyak 3.5 tan metrik pada tahun 2019 kepada 7 tan metrik dalam tempoh Rancangan Malaysia Kedua Belas (RMKe-12).
“Meskipun ada sebahagian kecil kawasan dalam jelapang yang mencatatkan pengeluaran melebihi 10 tan metrik per hektar pada masa ini, namun sebahagian besar kawasan jelapang dan keseluruhan kawasan luar jelapang hanya mencatatkan purata hasil per hektar masing-masing sebanyak 4.4 tan metrik dan 2.5 tan metrik pada tahun 2019,” katanya.
Beliau berkata demikian pada majlis menandatangani perjanjian persefahaman (MoU) Projek SMART SBB antara kerajaan dengan 11 syarikat peneraju bagi pelaksanaan program SMART SBB di kementeriannya hari ini.
Sementara itu, Ronald berkata, syarikat tersebut akan membangunkan kawasan penanaman padi dengan sasaran seluas 150,000 hektar semusim bagi fasa pertama secara berperingkat menerusi pelbagai kaedah pelaksanaan seperti pertanian kontrak, sewaan dan sebagainya.

Menurutnya,  SMART SBB merupakan salah satu inisiatif kerajaan dalam menyatukan tanah sawah secara pertanian kontrak atau sewaan melalui satu pengurusan sekali gus dapat mengoptimumkan penggunaan sumber dan meningkatkan kecekapan aktiviti penanaman dan pengeluaran hasil lepas tuai.
“Program ini penting berikutan terdapat keperluan bagi menangani isu ancaman terhadap kemampanan sara diri negara terhadap beras,” katanya.
Katanya, program itu akan membantu negara untuk mencapai sasaran Kadar Tahap Siri Diri (SSL) beras yang telah ditetapkan dalam tempoh RMKe-12 iaitu sebanyak 75 peratus. – K! ONLINE.


Dividen SSPN 2020 empat peratus
Oleh NUR SHARIEZA ISMAIL

23 Februari 2021, 6:44 pm
PUTRAJAYA – Kementerian Pengajian Tinggi (KPT) memaklumkan agihan dividen Skim Simpanan Pendidikan Nasional (SSPN) bagi tahun 2020 adalah sebanyak empat peratus.
Menterinya, Datuk Seri Noraini Ahmad berkata, agihan itu membabitkan anggaran peruntukan berjumlah RM201.3 juta itu akan memberi manfaat kepada 4.82 juta pendeposit akaun SSPN.
“Ini menjadikan jumlah keseluruhan agihan dividen adalah RM856.6 juta semenjak SSPN diperkenalkan.
“Agihan ini didorong hasil pulangan bersih pelaburan yang telah dibuat atas deposit yang diterima oleh Perbadanan Tabung Pendidikan Tinggi Nasional (PTPTN),” katanya melalui satu kenyataan akhbar di sini hari ini.
Noraini berkata, tahun lalu menyaksikan PTPTN memperoleh keuntungan pelaburan deposit SSPN berjumlah RM237.42 juta.
“Prestasi tersebut menunjukkan peningkatan sebanyak RM32.14 juta iaitu 15.7 peratus berbanding RM205.28 juta pada tahun sebelumnya.

“Deposit SSPN bagi tahun 2020 yang berjumlah RM1.99 bilion telah mencatatkan rekod baharu tertinggi sepanjang penubuhan PTPTN menunjukkan peningkatan sebanyak RM623.82 juta atau 45.6 peratus berbanding RM1.37 bilion pada tahun 2019,”katanya. -K! ONLINE.


Rentas daerah, negeri belum dibenarkan
Oleh NUR HUDA MUSA

23 Februari 2021, 6:47 pm
PETALING JAYA – Kerajaan masih belum membenarkan rentas daerah dan negeri di seluruh negara termasuk negeri -negeri yang melaksanakan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).
Menteri Kanan (Keselamatan), Datuk Seri Ismail Sabri Yaakob berkata, sebarang keputusan baharu mengenai kebenaran merentas daerah atau negeri akan diumumkan dua hari sebelum tempoh Perintah Kawalan Pergerakan (PKP), PKPB, PKPP tamat pada 4 Mac ini.
“Status ini akan diketahui selepas tamatnya ketiga-ketiga PKP ini pada 4 Mac. Dua hari sebelum tarikh itu, kita akan bincangkan terlebih dahulu.
“Segala keputusan itu akan diumumkan, tetapi seperti saya kata boleh rentas daerah atau negeri dengan kebenaran pihak polis sekiranya ada keperluan mendesak,” katanya ketika sidang khas hari ini.
Mengulas mengenai pembukaan sekolah pada 1 Mac ini, Ismail Sabri berkata pihaknya akan berbincang dengan Kementerian Pendidikan (KPM) dan pihak polis supaya kelonggaran dapat diberikan kepada ibu bapa yang ingin merentas daerah dan negeri bagi menghantar anak-anak ke sekolah.
“Jika pekerja boleh merentas menggunakan surat kerja daripada majikan, saya akan berbincang dengan KPM dan polis supaya dapat bagi kelonggaran sama kepada ibu bapa,” katanya.

Dalam pada itu, Ismail Sabri berkata, larangan rentas daerah dan negeri berjaya mengurangkan kes positif harian Covid-19.
“Walaupun masih mencatat kes empat digit, data daripada Kementerian Kesihatan Malaysia (KKM) menunjukkan salah satu sebab penurunan kes harian ialah langkah yang diambil oleh kerajaan dengan mengawal pergerakan orang ramai merentas daerah atau negeri.
“Saya ingin mengucapkan setinggi-tinggi terima kasih kepada orang ramai yang sentiasa mematuhi arahan kerajaan,” katanya. – K! ONLINE.


PKPD di lokaliti terlibat di Perak, Pahang tamat esok
Oleh NUR HUDA MUSA

23 Februari 2021, 6:29 pm
PETALING JAYA – Kerajaan bersetuju untuk menamatkan pelaksanaan Perintah Kawalan Pergerakan Diperketatkan (PKPD) di Kampung Teluk Setiawan, Perak esok iaitu 24 Februari seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan baki kes positif
di lokaliti itu menunjukkan trend penurunan serta tiada lagi kes baharu dikesan selepas 17 Februari lalu.
“Sehingga kini, KKM telah melaksanakan 131 ujian saringan dan daripada jumlah itu, secara kumulatif sebanyak 26 kes positif telah direkodkan,” katanya pada sidang akhbar harian hari ini.
Mengulas mengenai pelaksanaan PKPD di Felda Triang 3, Bera, Pahang, sidang khas bersetuju untuk menamatkan PKPD di lokaliti tersebut pada esok iaitu lebih awal dari tarikh dijadualkan.
“Sehingga kini, KKM telah selesai melaksanakan 237 ujian saringan dan daripada jumlah itu, secara kumulatif sebanyak 11 kes positif telah direkodkan.
“Bagaimanapun, KKM mengesahkan situasi penularan jangkitan di lokaliti ini menunjukkan trend penurunan dan terkawal serta tiada lagi sampel saringan yang sedang menunggu keputusan,” ujarnya. – K! ONLINE.


Rentas daerah – rujuk ketetapan MKN
Oleh NUR HUDA MUSA

23 Februari 2021, 6:26 pm
PETALING JAYA – Pelaksanaan larangan merentas daerah tidak pernah menggunakan daerah polis, sebaliknya mengikut sempadan daerah pentadbiran di bawah Pegawai Daerah.
Menteri Kanan (Keselamatan), Datuk Seri Ismail Sabri Yaakob berkata demikian ketika mengulas mengenai kekeliruan yang timbul mengenai kawasan sempadan daerah.
“Oleh itu, bagi pihak yang telah dikenakan kompaun bagi kes ini, mereka boleh kemukakan rayuan di pejabat kesihatan mengikut daerah kompaun tersebut dikenakan.
“Selain itu, ramai juga yang terkeliru, apabila dikenakan kompaun RM1,000. Itu ialah kadar maksimum. Kadar kompaun boleh diturunkan terserah kepada pegawai yang menerima rayuan tersebut,” katanya dalam sidang akhbar harian hari ini.
Dalam pada itu, Ismail Sabri berkata, kerajaan tidak pernah mengarahkan hotel ditutup sama ada di kawasan pelaksanaan Perintah Kawalan Pergerakan (PKP), PKP Bersyarat (PKPB) atau PKP Pemulihan (PKPP).
“Hotel tidak pernah diarahkan untuk tutup, mereka boleh beroperasi seperti biasa. Jika hotel ditutup disebabkan ketiadaan pelanggan, ia tidak ada kaitan dengan larangan kerajaan.

“Ramai yang mengatakan ada kekeliruan setiap kali terdapat perubahan prosedur operasi standard (SOP). Namun SOP berubah kerana dibuat berdasarkan keadaan semasa,” jelasnya. – K! ONLINE.


Lebih 1,000 warga Myanmar dihantar pulang hari ini
Oleh SHAMSUL KAMAL AMARUDIN

23 Februari 2021, 6:54 pm
LUMUT – Seramai 1,086 pendatang asing tanpa izin (PATI) warga Myanmar dihantar pulang ke negara asal mereka melalui pangkalan Tentera Laut Diraja Malaysia (TLDM) Lumut di sini hari ini.
Kesemua mereka ditahan di depot-depot imigresen seluruh negara sejak tahun lalu itu dibawa pulang menggunakan tiga kapal Tentera Laut Myanmar.
Ketua Pengarah Imigresen, Datuk Khairul Dzaimee Daud berkata, proses penghantaran pulang itu dilakukan pihaknya dengan kerjasama Angkatan Tentera Malaysia (ATM) khususnya TLDM, National Task Force (NTF) dan pihak Kedutaan Myanmar.
“Jabatan Imigresen Malaysia (JIM) ingin menegaskan bahawa semua tahanan yang dihantar pulang adalah PATI warga Myanmar dan tidak melibatkan etnik Rohingya atau pencari suaka.
“Kesemua mereka yang dihantar pulang itu telah bersetuju untuk pulang secara sukarela tanpa paksaan mana-mana pihak,” katanya dalam satu kenyataan hari ini.
Menurut Khairul Dzaimee, program penghantaran pulang itu adalah sebahagian daripada aktiviti berterusan proses pengusiran oleh JIM bagi tahanan yang ditempatkan di depot imigresen.

Beliau berkata, JIM melalui Kementerian Dalam Negeri dan Wisma Putra akan terus berusaha untuk mendapatkan persetujuan negara-negara terbabit seperti Vietnam, Indonesia, Bangladesh dan lain-lain supaya membawa pulang rakyat mereka yang kini ditahan dalam depot-depot imigresen dalam jumlah yang besar. – K! ONLINE.


8.45 juta penerima Fasa 1 BPR terima bayaran esok
Oleh NOR IDAYU BOSRO

23 Februari 2021, 7:24 pm
PUTRAJAYA – Sebanyak 8.45 juta penerima Fasa 1 Bantuan Prihatin Rakyat (BPR) akan mendapat bayaran secara berperingkat mulai esok dengan melibatkan peruntukan berjumlah RM1.93 bilion.
Pembayaran sebanyak RM300 akan dibuat kepada 4.4 juta penerima untuk kategori isi rumah dan RM150 setiap seorang untuk individu bujang yang melibatkan 4.05 juta penerima.
Menteri Kewangan, Tengku Datuk Seri Utama Zafrul Tengku Abdul Aziz berkata, pembayaran Fasa 1 itu telah dipercepatkan dari bulan Mei kepada penghujung Februari bagi membantu kelangsungan hidup rakyat terutamanya golongan  terjejas dan pekerja yang bergantung kepada upah harian.
“Pembayaran Fasa 1 BPR dibuat kepada penerima BSH 2020 dan BPN B40 yang telah diluluskan sebelum ini.
“Ia akan terus dikreditkan ke dalam akaun bank masing-masing,” katanya dalam satu kenyataan di sini hari ini.
Beliau berkata, penerima yang tidak mempunyai akaun bank akan mendapat bayaran pada Khamis ini melalui cawangan Bank Simpanan Nasional (BSN).

“Pembayaran untuk penerima di Sabah dan Sarawak tanpa akaun bank pula akan dibuat di lokasi-lokasi yang akan diumumkan bersekali dengan pembayaran BPN 2.0,” katanya.
Katanya, kerajaan sentiasa komited untuk memastikan bantuan yang diperuntukan sampai kepada mereka yang disasarkan bagi menjamin kesejahteraan rakyat. -K! ONLINE.


Pertuduhan Azeez cacat, mala fide – peguam
Oleh NUZULSHAM SHAMSUDDIN

23 Februari 2021, 5:34 pm
KUALA LUMPUR – Pihak pembelaan dalam kes  bekas Pengerusi Tabung Haji, Datuk Seri Abdul Azeez Rahim, memaklumkan bahawa 13 pertuduhan rasuah dan pengubahan wang haram yang dipertuduhkan adalah cacat, tidak berasas dan mala fide (berniat jahat).
Peguam Amer Hamzah Arshad yang mewakili Abdul Azeez ketika berhujah berkata, pertuduhan berkaitan projek jalan raya di Perak dan Kedah itu bertujuan untuk merosakkan reputasi anak guamnya selaku ahli parlimen.
“Tiada satu pun elemen pertuduhan yang dirangka terhadap tertuduh dikaitkan dengan Tabung Haji, sedangkan siasatan yang dijalankan oleh Suruhanjaya Pencegahan Rasuah (SPRM) pada awalnya didakwa melibatkan penyelewengan wang agensi itu,” katanya.
Selain itu Amer Hamzah turut berhujah intipati pertuduhan berkaitan empat projek berasingan yang dikemukakan terhadap tertuduh sepatutnya diasingkan dalam pertuduhan berlainan dan bukannya dirangkum dalam pertuduhan pertama kes rasuah.
Bagaimanapun, Timbalan Pendakwa Raya, Aslinda Ahad pula berhujah, permohonan tersebut tidak wajar dilayan dan perlu ditolak kerana ia bersifat pramatang pada peringkat ini.
“Hujah pembelaan hari ini seolah-olah mahkamah telah selesai mendengar keterangan semua saksi pada akhir kes pendakwaan, sedangkan perbicaraan masih berjalan dan baru mendengar keterangan lima saksi,” ujarnya.

Selepas selesai mendengar hujah daripada kedua-dua pihak Hakim Datuk Muhammad Jamil Hussin menetapkan 12 Mac ini bagi keputusan sama ada untuk membenarkan atau menolak permohonan tersebut. -K! ONLINE.


Permohonan FAM akan dibawa ke mesyuarat MKN
Oleh MOHAMAD NAUFAL MOHAMAD IDRIS

23 Februari 2021, 6:22 pm
SHAH ALAM- Permohonan vaksin Covid-19 kepada pemain dan pegawai pasukan Liga Malaysia (Liga M) akan dibawa untuk perbincangan di mesyuarat Majlis Keselamatan Negara ( MKN ) dalam masa terdekat.
Timbalan Menteri Belia dan Sukan, Wan Ahmad Fahysal Wan Ahmad Kamal berkata, keutamaan kerajaan ketika ini masih kepada petugas barisan hadapan sebagai penerima awal vaksin Covid-19.
Katanya, kerajaan akan lebih terbuka untuk memberikan vaksin kepada golongan atlet pada fasa kedua Program Imunisasi Covid-19 Kebangsaan.
“Kementerian Belia dan Sukan (KBS) akan membawa berhubung permohonan itu kepada MKN namun keutamaan kini lebih kepada petugas barisan hadapan.
“Persatuan Bola Sepak Malaysia (FAM) telah melakukan usaha baik untuk memastikan perlawanan bola sepak liga di bawah kelolaannya dapat dijalankan dalam tempoh Perintah Kawalan Pergerakan (PKP),” katanya dalam sidang akhbar di Kota Permai Golf dan Country Club di sini, hari ini. – K! ONLINE.


Perhimpunan Agung UMNO 2020 pada 27, 28 Mac
Oleh ZULKIFLI MANZOR

23 Februari 2021, 5:45 pm
PETALING JAYA – Perhimpunan Agung UMNO (PAU) 2020 akan diadakan pada 27 dan 28 Mac ini selepas ditangguhkan akibat Perintah Kawalan Pergerakan (PKP).
Setiausaha Agung UMNO, Datuk Seri Ahmad Maslan berkata, perhimpunan itu akan diadakan secara bersemuka dan juga secara maya.
“Majlis tertinggi UMNO memutuskan tarikh PAU 2020 ialah pada 27 dan 28 Mac 2021 (Sabtu dan Ahad).
“Segala prosedur operasi standard (SOP), PKP, PKPB (Perintah Kawalan Pergerakan Bersyarat) dan PKPP (Perintah Kawalan Pergerakan Pemulihan) akan dipatuhi,” katanya dalam satu kenyataan media hari ini.
UMNO sebelum ini menangguhkan PAU 2020 yang dijadual diadakan pada 30 dan 31 Januari lalu ekoran penguatkuasaan PKP di seluruh negara.
Terdahulu, Ahmad berkata, pelbagai aktiviti akan dilaksanakan sempena Sambutan Jubli Intan 75 Tahun Kelahiran UMNO pada 11 Mei 2021.

Menurut beliau, antara aktiviti sayembara (pertandingan) penulisan puisi, video pendek dan mencipta logo. – K! ONLINE.


Setahun kena tengok anu si gila seks
Oleh SAIRUL ZAMRI MISRANI

23 Februari 2021, 5:25 pm
PETALING JAYA – Lebih setahun asyik dibanjiri foto kemaluan lelaki gila seks, pelakon Fatin Afeefa kini tidak teragak-agak mengambil tindakan undang-undang terhadap individu terbabit.
Fatin ketika dihubungi Kosmo! berkata, sejak tahun lalu, ruangan peti mesej Instagramnya tidak pernah surut dengan gambar-gambar alat sulit lelaki daripada pelbagai sudut yang dihantar kepadanya.
“Boleh dikatakan hampir setiap hari saya menerima foto lucah. Yang pasti, gambar-gambar itu daripada lelaki serupa.
“Gambar yang dihantar diambil daripada pelbagai sudut seperti di atas katil, dalam keadaan berdiri dan duduk.
“Saya memang tidak pernah membalas mesej yang dihantar. Cuma kadang-kadang naik bosan juga. Saya sudah beberapa sekat akaun tersebut tetapi dia muncul semula dengan akaun baharu,” katanya.
Gangguan seksual yang dihadapi Fatin mula mendapat perhatian pengikutnya selepas dia membalas komen seorang pengguna Instagram yang dipercayai individu dimaksudkan Fatin atau nama sebenarnya Fatin Nur Afifah Shamsudin, 26.

“Saya dah report (lapor) polis awak ganggu saya dengan gambar ‘siput sedut’ awak dekat DM,” tulisnya.
Pelakon drama Cindai itu menegaskan, dia tidak akan teragak-agak mengheret individu terbabit muka pengadilan sekiranya masih berdegil meneruskan kegilaan menyebarkan gambar porno dalam media sosialnya.
“Sebenarnya bukan dia seorang sahaja yang kerap mengganggu saya dengan gambar-gambar lucah, ramai lagi lelaki lain melakukan perkara sama.
“Saya boleh gelarkan dia sebagai lelaki gatal yang tipikal dan tidak pernah jemu melakukan perbuatan jijik tersebut saban hari,” ujarnya.
Sekiranya perbuatan tidak bermoral tersebut masih berlarutan dalam tempoh beberapa hari akan datang, Fatin memberi amaran mahu tampil membuat laporan polis.
Ini bukan kali pertama ibu tunggal anak dua itu berdepan insiden sedemikian. Dua tahun lalu, terdapat pengguna Instagram pernah meminta gambar lucah miliknya. – K! ONLINE


Dua bekas POCA antara empat penyamun diberkas
Oleh MOHD YUNUS YAKKUB

23 Februari 2021, 4:55 pm
KLANG – Dua bekas tahanan Akta Pencegahan Jenayah (POCA) 1959 yang baru dibebaskan bulan lalu nyata tidak serik terlibat dalam jenayah dengan melakukan pecah masuk pejabat sekolah bersama dua rakan mereka.
Bagaimanapun, kesemua suspek lelaki berusia 20 hingga 40-an itu ditangkap dalam operasi selama dua hari bermula Selasa lalu di sekitar daerah ini selepas aktif sejak awal tahun ini.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penangkapan mereka susulan laporan daripada seorang pengetua sekolah menengah yang mendapati bilik guru telah dipecah masuk pada 7 Februari lalu.
Katanya, sekolah tersebut kerugian kira-kira RM3,000 selepas komputer, komputer riba dan duit tabung sekolah lesap dilarikan pencuri.
“Hasi siasatan mendapati, kumpulan suspek ini terlibat dalam lima kes dengan nilai kerugian RM10,000.
“Mereka menyasarkan tadika, sekolah rendah dan menengah di sekitar Kapar,” katanya pada sidang akhbar di sini hari ini.

Menurut Nurulhuda, modus operandi mereka adalah melakukan jenayah di antara pukul 5 hingga 6 pagi dengan memanjat pagar untuk memasuki premis sebelum mengumpil tombol pintu dengan pemutar skru.
Ujarnya, barangan curi itu kemudiannya dijual kepada warga asing dan hasil jualan dibahagikan sama rata antara mereka.
“Hasil ujian air kencing mendapati mereka positif dadah jenis heroin. Tiga daripada suspek mempunyai rekod lampau berkaitan jenayah dan dadah serta dua daripadanya baru dibebaskan dari Penjara Kajang dan Bentong atas kesalahan Poca pada awal tahun ini,” jelasnya.
Nurulhuda menegaskan pihaknya kini mengesan seorang lelaki iaitu Muhammad Taufik Adam Abdullah atau dikenali Nathan berusia 30an dan beralamat terakhir di Jalan Keretapi Lama, Kapar bagi membantu siasatan kes itu.
Kes disiasat mengikut Seksyen 457 Kanun Keseksaan. – K!ONLINE


Aminuddin bersedia terima suntikan vaksin
Oleh ZAKKINA WATI AHMAD TARMIZI

23 Februari 2021, 5:11 pm
SEREMBAN – Menteri Besar Negeri Sembilan, Datuk Seri Aminuddin Harun bersedia menjadi antara individu terawal di negeri yang menerima suntikan vaksin Pfizer-BioNTech yang dijangka tiba di negeri ini dalam masa terdekat.
Aminuddin berkata, beliau juga telah mendaftarkan diri untuk menerima suntikan tersebut.
Bagaimanapun jelasnya, petugas barisan hadapan akan menjadi kumpulan pertama dan diberikan keutamaan menerima vaksin berkenaan.
“Kerajaan Negeri Sembilan mengambil keputusan untuk memberi laluan kepada petugas barisan hadapan sebagai kumpulan pertama yang menerima vaksin.
“Saya bersedia untuk menerima suntikan dalam kumpulan pertama, namun keadaan itu belum ditentukan lagi. Saya sudah mendaftarkan diri untuk menerima suntikan tersebut,” katanya di sini hari ini.-K! ONLINE


Peniaga tebu rogol anak, rakan didakwa 67 pertuduhan esok
Oleh ISKANDAR SHAH MOHAMED

23 Februari 2021, 5:51 pm
KLANG – Seorang peniaga tebu yang dipercayai tergamak merogol darah dagingnya sendiri dan rakan anaknya akan didakwa dengan 67 pertuduhan di Mahkamah Klang, esok.
Ketua Polis Daerah Klang Selatan, Asisten Komisioner Shamsul Amar Ramli berkata, pendakwaan terhadap suspek berusia 42 tahun itu selepas mendapat perintah daripada Timbalan Pendakwa Raya (DPP)
Katanya, suspek mempunyai dua rekod jenayah lampau termasuk dadah akan didakwa mengikut Seksyen 376 (1) dan Seksyen 376B (1) Kanun Keseksaan.
“Kita telah merujuk kertas siasatan kepada pejabat Timbalan Pendakwa Raya dan mendapat perintah pendakwaan esok.
“Kesalahan di bawah seksyen itu memperuntukkan hukuman penjara sehingga 20 dan 30 tahun selain sebatan,” katanya dalam kenyataan di sini hari ini.
Kata beliau, penahanan terhadap suspek itu dilakukan 10 Februari lalu susulan laporan keluarga rakan anak suspek yang didakwa dirogol pada 7 Januari lalu, suspek kini masih dalam tahanan reman sehingga kini.

“Berdasakan siasatan, kedua-dua mangsa berusia 14 tahun merupakan rakan sekolah dan bekerja di kedai suspek yang menjual tebu. Suspek itu juga dikatakan sudah merogol anaknya sendiri sejak remaja itu berusia 10 tahun,” jelasnya. -K! ONLINE.


Tidak mahu susahkan anak, mangsa runtuhan tebing cari rumah sewa
Oleh YATIMIN ABDULLAH

23 Februari 2021, 5:43 pm
PASIR MAS – Kebanyakan mangsa runtuhan tebing Sungai Kelantan di Kampung Pohon Chelagi di sini terpaksa mencari rumah sewa untuk meneruskan kehidupan selepas kediaman milik mereka ranap dalam kejadian minggu lalu.
Seorang penduduk, Wan Khadijah Wan Ibrahim, 77, berkata, dia kini menumpang di rumah anaknya yang terletak di Kampung Kubang Panjang di sini.
Menurutnya, keputusan untuk mencari rumah sewa disebabkan tidak mahu menyusahkan anak-anak yang sudah berkeluarga.
“Saya sudah reda dengan kejadian yang berlaku. Ini merupakan ujian Allah yang perlu ditempuhi dengan sebaik mungkin,” katanya ketika ditemui pemberita selepas menerima sumbangan wang tunai daripada Ahli Parlimen Pasir Mas, Ahmad Fadhli Shaari hari ini.
Wan Khadijah memberitahu, meskipun masih trauma, dia tetap mahu memadamkam detik hitam itu daripada fikirannya.
Katanya, dia kini sudah bersedia untuk bangkit dan meneruskan kehidupan seperti biasa.

Sementara itu, Ahmad Fadhli berkata, beliau cuba sedaya upaya untuk memastikan nasib penduduk terlibat terbela.
Katanya, sebagai langkah awal, beliau telah mengemukakan cadangan kepada penduduk untuk mewujudkan jawatankuasa bertindak berkaitan dengan insiden itu.
“Cadangan itu telah dipersetujui oleh mereka. Jawatankuasa ini akan membantu nasib penduduk terlibat akan lebih terbela selepas ini,” katanya. -K! ONLINE.


Hentikan latihan tentera Cobra Gold -PETA
Oleh KOSMO!

23 Februari 2021, 6:17 pm
BANGKOK – Pertubuhan hak haiwan, PETA  menggesa  negara-negara yang mengadakan latihan ketenteraan antarabangsa menghentikan serta-merta  perbuatan minum darah ular dan makan cicak hidup.
Latihan komando yang dianjurkan setiap tahun itu termasuk di Thailand  dibimbangi akan  mencetuskan  pandemik baharu, demikian amaran yang dikeluarkan PETA  sebagaimana dilaporkan akhbar Daily Star, semalam.
Pasukan tentera dari serata dunia akan berada di Thailand pada setiap tahun untuk menyertai latihan tentera lasak dikenali sebagai Cobra Gold.
PETA mendesak  latihan  itu dihentikan  dan telah mengirimkan surat rasmi kepada pegawai kanan Pertahanan Thailand dan Britain berkenaan isu tersebut.
Badan Bukan Kerajaan (NGO) itu mendesak penganjur menggantikan aktiviti makan  haiwan dalam sesi ikhtiar hidup dengan latihan lain yang lebih efektif dan beretika .
“Penggunaan haiwan hidup semasa  Cobra Gold menimbulkan risiko menyebarkan penyakit bawaan haiwan seperti Covid-19 dan boleh  membahayakan anggota tentera serta masyarakat dunia.

“Virus seperti SARS-CoV-2  (Covid-19) berkemungkinan berasal daripada  kelawar dan menjangkiti manusia melalui hubungan dengan haiwan perantaraan,” kata seorang jurucakap PETA.
Tambah PETA, kira-kira tiga perempat  daripada semua penyakit berjangkit yang dikenal pasti pada zaman moden bermula daripada virus yang terdapat pada haiwan sebelum ‘melompat’ menjangkiti manusia.
Latihan tentera Cobra Gold pertama kali diadakan pada 1982 dan melibatkan  peserta perlu membunuh ayam dengan tangan dan memakan cicak gecko, kala jengking serta  tarantula hidup-hidup.
Selain itu, peserta juga diajar untuk memenggal kepala dan minum darah ular tedung dalam apa yang didakwa sebagai latihan mempersiapkan mereka menghadapi keadaan kecemasan dalam hutan.
Kira-kira 4,500 askar Amerika Syarikat (AS) menyertai Cobra Gold 2020 tahun lalu bersama anggota tentera dari Singapura, China, Jepun, India, Korea Selatan, Indonesia dan Malaysia, lapor akhbar The Sun. – AGENSI


4,055 kes sembuh, 2,468 kes baharu 14 kematian
Oleh SITI A'ISYAH SUKAIMI

23 Februari 2021, 6:17 pm
PUTRAJAYA – Sebanyak 2,468 kes baharu dilaporkan hari ini menjadikan jumlah kes Covid-19 di Malaysia sebanyak 288,229 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, empat kes import mendapat jangkitan dari luar negara dan sebanyak 2,464 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 30,475 kes.
“Selain itu, terdapat 4,055 kes sembuh hari ini  dengan jumlah kes pulih sepenuhnya daripada Covid-19 di Malaysia sebanyak 256,678 kes.
“Terdapat 14 kes kematian baharu menjadikan sebanyak 1,076 kes kematian Covid-19 setakat ini,” katanya pada Facebook rasmi beliau di sini hari ini.
Ujarnya, sebanyak 196 kes positif sedang dirawat di Unit Rawatan Rapi dengan 92 kes memerlukan bantuan pernafasan. -K! ONLINE.


Suspek ajak merokok sebelum samun
Oleh EDDY AQMAL MOHAMED HAMIDI

23 Februari 2021, 4:04 pm
GOMBAK – Seorang lelaki tempatan kini menjadi buruan polis bagi membantu siasatan berhubung kejadian samun melibatkan seorang pemandu teksi dalam satu kejadian di Jalan Pinggiran 2/3, Taman Pinggiran Batu Caves, di sini semalam.
Ketua Polis Daerah Gombak, Asisten Komisioner Arifai Tarawe berkata, kejadian berlaku kira-kira pukul 10 pagi selepas mangsa yang merupakan pemandu teksi mengambil penumpang seorang lelaki tempatan di Jalan Raja Laut, Kuala Lumpur.
“Setelah tiba di lokasi kejadian, suspek berpura-pura meminta mangsa untuk menunggu sebentar dengan alasan untuk bertemu seorang rakan.
“Suspek kemudiannya mengajak mangsa untuk menghisap rokok di luar teksi bersamanya namun sebaik mangsa keluar dari kenderaan suspek telah meluru masuk ke tempat duduk hadapan teksi dan mengunci pintu,” katanya menerusi satu kenyataan hari ini.
Jelas Arifai, mangsa sempat pergi ke bahagian penumpang hadapan dan membuka pintu kereta untuk masuk namun suspek bertindak memecut laju melarikan kereta jenis Proton Persona berwarna merah putih dengan nombor pendaftaran HWE 7748 milik mangsa.
“Susulan kejadian itu, mangsa telah terjatuh dan mengalami kecederaan pada bahagian muka, kedua-dua belah tangan, dan kaki.

“Kes ini masih lagi di dalam siasatan yang dilakukan di bawah Seksyen 394 Kanun Keseksaan dan usaha mengesan suspek sedang giat dijalankan.
Mengulas lanjut, Arifai berkata, suspek merupakan seorang lelaki tempatan berkulit gelap, berbadan gempal dan pendek dengan gaya potongan rambut pendek.
Tambah beliau, orang ramai yang mempunyai sebarang maklumat berhubung kejadian boleh menyalurkannya dengan menghubungi Pegawai Penyiasat Kes, Inspektor Mohd. Fildza Che Ibrahim di talian 016-9537372 atau 03-61262222.-K! ONLINE